ועדת הבריאות, כנסת 25, פרוטוקול מספר 66, 2023-06-21 00:00

אוריאל בוסו: בוקר טוב, היום יום רביעי, ב' בתמוז התשפ"ג, 21 ביוני 2023, אני מתכבד לפתוח את ישיבת ועדת הבריאות של הכנסת בנושא: צריכת משככי כאבים בישראל

אוריאל בוסו:  הדיון הוא לבקשת חברת הכנסת אורית פרקש הכהן ואני מודה לה על היוזמה לבקשה החשובה

אוריאל בוסו:       בטרם אפתח את הדיון, אני מבקש לשלוח את תנחומינו הכנים למשפחות ארבעת הנרצחים בפיגוע הקשה אתמול בעלי ולאחל איחולי החלמה לפצועים

אוריאל בוסו:  ארץ אל תכסי דמם

אוריאל בוסו:  קשה להמשיך את שגרת החיים אחרי עוד יום כזה ועוד אירוע שמטלטל את המדינה, את המשפחות ואותנו כאזרחים

אוריאל בוסו:  חלילה שזה יהיה חלק משגרת החיים שלנו

אוריאל בוסו:       סוגיית ההתמכרות למשככי כאבים נרקוטיים, אופיואידים, ללא פיקוח, הפכה למגפה עולמית שעד כה גרמה למותם של מיליוני בני אדם

אוריאל בוסו:  בעוד שמערכת הרפואה מסייעת לאדם שחש כאבים עזים לצרוך משככי כאבים על מנת להקל על כאביו, אותם משככי כאבים מכילים חומרים ממכרים, חלקם חזקים מהחומרים הפעילים מהרואין למשל

אוריאל בוסו:  כך משככי הכאבים אומנם מסייעים לחולים בכאבם, אך הופכים את המשתמשים למכורים

אוריאל בוסו:  נטילת משככי כאבים לאורך זמן יוצרת עמידות לתרופות ומובילה לצורך מתמיד בהגברת המינון, תהליך שמגביר את הסיכון למנת יתר ולתמותה

אוריאל בוסו:       מחקר שנעשה לאחרונה על-ידי מרכז טאוב, שמיוצג כאן בדיון, דיווח על עלייה חדה בצריכת אופיואידים בישראל בשנים 2013 עד 2020, עלייה שהציבה אותה במקום הראשון בעולם בתחום זה בשנת 2020, דבר שאינו נתפס

אוריאל בוסו:  הדבר מתיישב עם הגידול במספר הדיווחים על שימוש בלתי הולם באופויואדים ועל נטילת מנת יתר, בייחוד של פנטניל, שהוא חזק מהירואין

אוריאל בוסו:  שיעור צריכת האופיואידים בישראל דומה לשיעור שהיה בעבר בארצות הברית ובקנדה והוביל אותן למגפת אופיואידים

אוריאל בוסו:       כדי למנוע עלייה במספר מקרי המוות ממנת יתר ותוצאות שליליות אחרות הקשורות לשימוש במשככי כאבים, על הממשלה – ובמיוחד על משרד הבריאות – לנקוט בשורה של פעולות מיידיות להפחתת המרשמים הלא נצרכים וצריכתם

אוריאל בוסו:       במהלך הדיון נציג למשרד הבריאות מספר נקודות ודגשים, על מנת לקבל תמונת מצב על הפעולות הנדרשות ואם אכן מתבצעות הלכה למעשה

אוריאל בוסו:       אני אבקש מנציג מרכז המחקר והמידע של הכנסת להציג את נייר העמדה שהוגש על-ידם לוועדה

אוריאל בוסו:  לפני כן, יוזמת הדיון חברת הכנסת אורית פרקש הכהן

אוריאל בוסו:  בבקשה

אורית פרקש הכהן: בוקר  טוב, אדוני היושב-ראש

אורית פרקש הכהן:  אני מודה לך מאוד על זה שפעלת לקבוע את הדיון הזה במהירות ובזריזות

אורית פרקש הכהן:  אני חושבת שהדיון הזה הוא בסימן של תופעה שהיא כמעט בלתי נתפסת – תארו לכם שאתם אדם שעבר ניתוח או עבר חס וחלילה תאונה או איזושהי פרוצדורה ופשוט כואב לכם מאוד

אורית פרקש הכהן:  אתם נכנסים לרופא, אתם הולכים למוסד רפואי שאמור לטפל בהם ולשמור על בריאותכם, ואתם מקבלים משככי כאבים

אורית פרקש הכהן:  משככי הכאבים האלה, למעשה בחסות המדינה, או במקום שבו אתם באים לקבל מענה, מקום שאמור לעטוף אתכם ולטפל בכם, אתם פשוט יוצאים מכורים

אורית פרקש הכהן:  זו הסוגיה של משככי הכאבים במדינת ישראל, שהיא למעשה מגפה עולמית: התמכרות בחסות מדינה, בחסות רופאים

אורית פרקש הכהן:  אנחנו מדברים על אופיואידים ופנטניל שהם חזקים פי 50 ברמת ההתמכרות שלהם מהרואין

אורית פרקש הכהן:       מדובר במגפה

אורית פרקש הכהן:  יותר ממיליון איש בעולם נפטרו מאז שנת  2000, כ-70,000 בני אדם מתים בכל שנה

אורית פרקש הכהן:  בקנדה 9,000 מדי שנה, באירופה 10,000 מתים מדי שנה

אורית פרקש הכהן:  שיעור המרשמים המונפקים לתרופות מהסוג הזה בישראל זינק לשיאים חדשים ועקף את ארצות הברית

אורית פרקש הכהן:       אני מודה לך, אדוני היושב-ראש, על הדיון הכול כך חשוב הזה

אורית פרקש הכהן:  זו מטרת הדיונים בוועדות בכנסת – להציף נושאים שאולי הציבור פחות מכיר

אורית פרקש הכהן:  אני אשמח שבעניין הזה נראה קודם כול מה המצב בישראל, אם יש רישום, אם יש מעקב, נתונים, אם אנחנו נמצאים במצב התקין שבו כל אדם שמגיע לרופא או לאיש שמוסמך לתת מרשמים מהסוג הזה, שבכלל מזהירים את הציבור

אורית פרקש הכהן:  אני חושבת שבסוגיה הזאת צריכות להיות הדרכות פרטניות לרופאים, שיזהירו אותם מפני המרשמים הללו שהם נותנים ושהם בתורם יזהירו את הציבור

אורית פרקש הכהן:  עולות כאן שאלות: איפה האכיפה של הממשלה? האם יש אכיפה על-ידי המשטרה על סחר בכדורים?      תודה רבה לך, אדוני היושב-ראש, ואני אשמח גם לשמוע כאן אנשים בגוף ראשון, כאלה שסבלו וסובלים מהאתגר הזה שהפך פתאום להיות אתגר בחיים שלהם

אורית פרקש הכהן:  זהו דיון מציל חיים

אורית פרקש הכהן:  אני רוצה להודות לך שוב על הדיון החשוב הזה, שיכול וצריך להציל חיים

אורית פרקש הכהן:       נקודה אחרונה, יש טיפולים מצילי חיים שלא מקודמים על-ידי הממשלה

אורית פרקש הכהן:  אני מקווה שכל הדברים האלה יתבררו בדיון הזה

אורית פרקש הכהן:  תודה רבה

אוריאל בוסו: אני רוצה להודות לך על העלאת המודעות

אוריאל בוסו:  לפני שנגיע לרזולוציות ומה הפעולות, צריך שתהיה מודעות

אוריאל בוסו:  אני מוכרח לומר לך שאני, כיושב-ראש ועדת הבריאות, נחשף לאט-לאט לדברים שלא ידעתי אותם, אבל יש דברים שעוברים לנו ליד האוזן ואני מאמין שלרבים אין מושג שיש דבר כזה

אוריאל בוסו:  לי למשל בכלל לא היה מושג על המינוח הזה של התמכרות למשככי כאבים, שנעשה פה שימוש במשהו שהוא בלתי הולם

אוריאל בוסו:  כשאני מתחיל לשאול ואני מדבר עם הבנות שלי, פתאום אני שומע מהן שיש להן חברות שעל כל דבר לוקחות אדוויל וכו'

אוריאל בוסו:  יש דברים שהם סטנדרטיים, אבל אתה מבין שזה לא רק לדברים האלה

אוריאל בוסו:  הבת שלי אומרת: יש כאלה שאין לה דבר כזה של לשתות מים ובמקום זה לוקחים כדורים

אוריאל בוסו:  זה לברוח מהמציאות ובמקום לטפל בבעיה עצמה אנחנו בונים את בית החולים מתחת לגשר

אוריאל בוסו:  לכן אני מודה לך שהערת את תשומת לבי לנושא והתחלתי לקרוא וללמוד את החומר, וזה אכן דיון חשוב מאוד-מאוד ומקווה שממנו נצליח גם להגיע למעשים ופעולות אופרטיביות

אוריאל בוסו:       חברת הכנסת טטיאנה מזרסקי, בבקשה

טטיאנה (טניה) מזרסקי: תודה, אדוני היושב-ראש

טטיאנה (טניה) מזרסקי:  אני רוצה להודות לך עבור הדיון וגם לחברתי אורית פרקש

טטיאנה (טניה) מזרסקי:  זה נושא חשוב מאוד-מאוד

טטיאנה (טניה) מזרסקי:  נחשפתי לנושא עוד כשניהלתי מרכזים רפואיים באחת מקופות החולים

טטיאנה (טניה) מזרסקי:  מסתבר שיש פרוטוקול טיפול בכאב

טטיאנה (טניה) מזרסקי:  זה פרוטוקול של משרד הבריאות שמחייב שלבים מסוימים, מה שאומר שעוברים מתרופה לתרופה

טטיאנה (טניה) מזרסקי:  אי אפשר לתת תרופה חזקה-חזקה אלא עד שעוברים סוגי תרופות מסוימים לטיפול בכאב

טטיאנה (טניה) מזרסקי:  עד שאדם מתחיל לקבל טיפול שבאמת עוזר לו, הוא למעשה מורעל על-ידי תרופות שלא עוזרות לו

טטיאנה (טניה) מזרסקי:  נותנים לו תרופה, אחר כך מגדילים את המינון וממשיכים להרעיל אותו שהוא סוף-סוף יכול לקבל את התרופה שבאמת יכולה לעזור לו

טטיאנה (טניה) מזרסקי:       נכון להיום – עד כמה שידוע לי, אולי השתנה משהו בשנים שאני כבר לא במערכת – אין אבחנה כזאת "התמכרות למשככי כאבים"

טטיאנה (טניה) מזרסקי:  אני כבר חמש שנים לא במערכת ועדיין אין שינוי

טטיאנה (טניה) מזרסקי:  אין רישום של האבחנה, אין סיבת מוות למי שחס וחלילה נגרם לו מוות כתוצאה משימוש יתר במשככי כאבים

טטיאנה (טניה) מזרסקי:  אפשר לרשום דום לב, אבל מה הסיבה לדום לב, או מחלת כבד שמתפתחת בעקבות שימוש בתרופות

טטיאנה (טניה) מזרסקי:  אין רישום ואין סטטיסטיקה

טטיאנה (טניה) מזרסקי:  חברת הכנסת פרקש הכהן הביאה נתונים על מספר הנפטרים בעולם משימוש יתר, אבל בישראל אין בכלל סטטיסטיקה משום שאין רישום

טטיאנה (טניה) מזרסקי:  בדיון שלנו אתמול ראינו שיש קושי עם רפואה משפטית וגם אין ניתוח וסטטיסטיקה אחרי המוות, כי אין כוח אדם שיעשה את זה

טטיאנה (טניה) מזרסקי:  בלי זה אנחנו לא נוכל להתקדם, לא נדע כמה אנשים פשוט מתים משימוש יתר בתרופות

טטיאנה (טניה) מזרסקי:  אדם נורמטיבי הופך לנרקומן, חס וחלילה יכול גם למות בגיל צעיר, אבל אף אחד לא יודע מה הסיבה

יאסר חוג'יראת: בוקר טוב לכולם

יאסר חוג'יראת:  הדיון הוא על משככי כאבים, אבל זה ציר ארוך, יש הרבה סוגים

יאסר חוג'יראת:  אנחנו מכירים את האקמול, אדוויל, את הדברים הפשוטים

יאסר חוג'יראת:  בתוך המערכת יש חולים כרוניים שסובלים מהרבה כאבים והם צריכים את התרופות האלה, אבל הכול צריך להיות באיזון

יאסר חוג'יראת:  אם השימוש מאוזן ויש בלמים ויש פיקוח, זה יכול להיות בסדר

יאסר חוג'יראת:  אני מצפה לשמוע נתונים

אוריאל בוסו: תודה רבה

אוריאל בוסו:  גדעון זעירא, מרכז המחקר והמידע של הכנסת, הכין נייר עמדה בנושא

אוריאל בוסו:  בבקשה

גדעון עזרא: תודה רבה, כבוד היושב-ראש

גדעון עזרא:  בשנת 2017 כתבנו מסמך מקיף בנושא, שנועד לתת תשתית לדיון בוועדה למאבק בנגעי הסמים והאלכוהול באותה תקופה, ועסקנו בה בסוגיות של מעקב אחר שימוש בתרופות מרשם עם פוטנציאל להתמכרות ובסוגיות שקשורות להתמכרות

גדעון עזרא:  מאז חלו שינויים בתהליכי ההסדרה והצטבר מידע, אבל מכמה דיוני המשך בכנסת ומליווי הנושא עולה שעדיין חלק מהשאלות שהעלינו באותו מסמך נותרו רלוונטיות לדיון

גדעון עזרא:  בהמשך אני ארחיב על שלוש שאלות מרכזיות, הן כמובן לא מקיפות את כלל ההיבטים בנושא

גדעון עזרא:       כשרוצים להתמודד עם הנושא, השאלה המרכזית היא – כפי שגם כבוד היושב-ראש וחברות הכנסת העלו – מה היקף השימוש בתרופות מרשם שלא לצרכים רפואיים או שלא לפי הנחיות החולה;      שאלה שנייה היא כמה אנשים סובלים מהתמכרות לתרופות מרשם בישראל;     שאלה שלישית – אלו צעדים ננקטים בנושא או צריכים ליישם בנושא, בין היתר צעדים למניעה

גדעון עזרא:      לעניין היקף השימוש – להבנתנו משרד הבריאות קידם תהליכים לאיסוף נתונים, ככול הנראה בעיקר מקופות החולים

גדעון עזרא:  מחוזר מיולי 2022 עולה כי ההתמקדות היא בתכשירים אופיואידים לשיכוך כאב

גדעון עזרא:  מכאן עולות כמה שאלות: שאלה ראשונה – אלו קריטריונים נקבעו לניטור הנתונים; שאלה שנייה – מה מקור הנתונים ואם המקור הוא רק קופות החולים

גדעון עזרא:  אם כן – האם יש מקום לאסוף גם מגופים נוספים, למשל בתי חולים, משום שלעיתים הטיפול בתרופות לשיכוך כאב מתחיל בבתי חולים או בתי מרקחת פרטיים שאינם בהסדר עם קופות החולים; שאלה שלישית – מהם הממצאים מהנתונים שהצטברו ואם הם מספקים כדי לקבל תמונה טובה על המצב בישראל היום ולגבש צעדי מדיניות; שאלה משלימה בעניין הזה – אלו דרכי בקרה יש היום על ניפוק תרופות מסוימות

גדעון עזרא:  אפשר לציין שלאורך השנים עלתה סוגיית הצורך במערכת ממוחשבת מרכזית למעקב אחר מרשמים, אבל המהלך הזה לא צלח

גדעון עזרא:  להבנתנו משרד הבריאות קידם תהליך של הארכת השפעת רגולציה שבוחן צעדים שקשורים לרישום אופיואידים והניפוק שלהם

גדעון עזרא:  אני מניח שנשמע על כך בהמשך

גדעון עזרא:  שאלה חמישית בנושא הזה – האם יש צורך לנטר גם תכשירים נוספים שאינם תכשירים אופיואידים, אבל יש להם פוטנציאל להתמכרות, למשל תרופות נוגדות חרדה מסוימות

גדעון עזרא:      שאלה מרכזית היא כמה אנשים סובלים מהתמכרות לתרופות מרשם בישראל

גדעון עזרא:  דוח מבקר המדינה משנת 2019 העלה ליקוי מרכזי לפיו למשרד הבריאות אין מסד נתונים ארצי בעניין התמכרות לתרופות מרשם

גדעון עזרא:  הוא גם ציין שבלי מסד נתונים כזה אי אפשר לגבש מדיניות בנושא

אורית פרקש הכהן: זה לפני כמעט ארבע שנים

גדעון עזרא: בנובמבר 2020 הממשלה החליטה על הקמת מרכז ניטור לאומי לשימוש בסמים ואלכוהול בראשות הרשות שהיום נקראת "הרשות הלאומית לביטחון קהילתי", ובכלל זה גם הקמת מסד נתונים לאומי לתחום ההתמכרויות

גדעון עזרא:  אולי הוועדה תרצה להתעדכן בסטטוס הקמת מסד הנתונים ואם הוא מתוכנן לכלול גם התמכרות לתרופות  מרשם

גדעון עזרא:  אם כן – האם הנתונים שייאספו יוכלו לשמש לגיבוש מדיניות של משרד הבריאות ואולי גופים נוספים?     כמו שאמרתי, מבקר המדינה מצא שמסד נתונים כזה חיוני לגיבוש מדיניות ואם אכן אין מידע מלא כזה כיום, אז אפשר לשאול איך הדבר משפיע למשל על תכנון מערך הטיפול במכורים לתרופות מרשם ואם מספר המסגרות כיום מספק

גדעון עזרא:       שאלה שלישית – מעבר לניטור התופעה ותכנון מסגרות לטיפול, בהינתן שחלק בלתי נפרד מהתופעה הוא רישום מרשמים על-ידי רופאים מטפלים במערכת הבריאות,  אני שם בצד את מה שקשור לסחר לא חוקי, עולות שאלות בעניין כלים לאבחון ומניעה ברמת המטפל, למשל אם יש בידי מטפלים כיום קריטריונים ברורים לאבחון התמכרות לתרופות מרשם או אם יש לרופאים הכשרה מספקת וכלים מספקים כדי לאמוד את הסיכון כשהם שוקלים לרשום תרופה עם פוטנציאל להתמכרות

גדעון עזרא:  לצד סוגיית מודעות המטפלים, עולה צורך גם בהעלאת המודעות בקרב המטופלים

גדעון עזרא:  אנחנו מבינים שיש איזשהו תהליך במשרד הבריאות ובו הוקמה ועדה לבחינת שינוי תווית האזהרה על אריזות תכשירים אופיואידים

גדעון עזרא:  מלבד סטטוס התהליך, עולה השאלה אם יש צורך בפעולות נוספות להעלאת מודעות בקרב מטופלים

גדעון עזרא:      לסיום, חשוב לציין איזשהו תהליך שהתחיל ב-2015 לפיו האחריות למתן שירותי בריאות הנפש עברה ממשרד הבריאות לקופות החולים, אבל הטיפול בהתמכרויות לא עבר לקופות החולים

גדעון עזרא:  כיום שירותי הגמילה הפיזית נמצאים באחריות משרד הבריאות ומשרד הרווחה אמון על הטיפול הפסיכוסוציאלי והשיקום לאחר הגמילה

גדעון עזרא:  כלומר, ייתכן שהרופא המטפל בקופת החולים יזהה את ההתמכרות ובחלק מהקופות אפילו פועלות מסגרות בשיתוף משרד הבריאות

גדעון עזרא:  משרד הבריאות גם פרסם מבחני תמיכה עבור הקופות לפיתוח שירותים מסוימים בתחום ההתמכרויות, אבל הקופות לא אחראיות על התחום

גדעון עזרא:  ככלל, עולה השאלה איך הפיצול הזה משפיע על הטיפול בהתמכרות ועל האיכות שלו

גדעון עזרא:       שאלה אחרת, שאולי ממחישה כמה מההיבטים שציינתי – לפחות נכון ללפני שנתיים וחצי לקופות החולים לא היה מידע על מי שמטופל בתור מכור על-ידי משרד הבריאות או משרד הרווחה

גדעון עזרא:  עולה השאלה אם ייתכן שהיום רופא משפחה ישקול לרשום תרופה עם פוטנציאל להתמכרות, אבל הוא לא  ידע שהמבוטח שמולו הוא בתהליך לטיפול בהתמכרות על-ידי משרד הרווחה ומשרד הבריאות ועלול לפגוע בתהליך

אוריאל בוסו: תודה רבה על העבודה המעמיקה

יאסר חוג'יראת: מה שהציג נציג הממ"מ זה רק שאלות, אבל לא נתונים

אוריאל בוסו: גדעון זעירא חשף בפנינו שלא נעשות פעולות אופרטיביות, שאין מסד נתונים

גדעון עזרא: חשוב לי לדייק, עיקר השאלות האלה עלו במסמך שכתבנו ב-2017

גדעון עזרא:  לקראת הדיון התעדכנו בעיקר ממקורות זמינים

גדעון עזרא:  אנחנו  מציעים את השאלות האלה בתור מסגרת לדיון

אוריאל בוסו: אנחנו עדיין עומדים במקום ונקווה שלא יצטרכו אותך בעוד כמה שנים לעוד מחקר בנושא ושיהיה רק עדכון של התאריכים בצד

אורית פרקש הכהן: יש ועדה שהוקמה ב-2018 ואני מבינה שעד היום לא התפרסמנו המסקנות שלה

אוריאל בוסו: פרופ' נדב דוידוביץ', מרכז טאוב, בזום

אוריאל בוסו:  במרץ 2023 מרכז טאוב הכין מסמך על השימוש המוגבר במשככי כאבים נרקוטיים בישראל – תחילתה של מגפה או לא

אוריאל בוסו:  בבקשה

פרופ' נדב דוידוביץ': בוקר טוב

פרופ' נדב דוידוביץ':  אני רוצה להודות על ההזדמנות להציג את הדברים

פרופ' נדב דוידוביץ':  לצערנו הדוח של מרכז טאוב התפרסם עם הנתונים, אבל הוא יצר הרבה מאוד דיון

פרופ' נדב דוידוביץ':  חשוב להבין שעד לפני כעשר שנים שיעור צריכת האופיואידים במרשם בישראל היה דווקא נמוך יחסית ועד אז ישראל הסתמכה בחלופות לאופיואידים או באופיואידים חלשים יותר

פרופ' נדב דוידוביץ':  למעשה בעשר השנים האחרונות אנחנו רואים עלייה הולכת ומתמשכת, בעיקר באוקסיקודון ובפנטניל 

פרופ' נדב דוידוביץ':  הדוח שלנו הסתמך גם על נתונים של מרשם בשירותי בריאות כללית

פרופ' נדב דוידוביץ':  אנחנו רואים בעיקר את העלייה בפנטניל

פרופ' נדב דוידוביץ':  צריך להבין שפנטניל ממכר פי 50 מהרואין

פרופ' נדב דוידוביץ':  גם מהנתונים שיש לנו מהמועצה הבין-לאומית לבקרת סמים, ה-INCD, אנחנו רואים שבשנת 2020, אם אנחנו משקללים את העלייה הגדולה מאוד של פנטניל ואת הצריכה של כל האופיואידים ביחד, הגענו בצריכה שוות נפש למיליגרם מורפיום לנתון שהוא מעל ארצות הברית

פרופ' נדב דוידוביץ':  אני חייב לומר שעל פי הנתונים של 2021, שהם עדיין לא סופיים, לשמחתנו נראה שיש התחלה של ירידה

פרופ' נדב דוידוביץ':       חשוב לומר שבעניין צריכת האופיואידים אנחנו לא מדברים על אנשים שיש להם סרטן

פרופ' נדב דוידוביץ':  בכלל, כאב הוא תופעה מאוד-מאוד חמורה שצריך לטפל בה היטב ולאופיואידים יש מקום בטיפול, הנקודה היא שימוש באופיואידים במקום שלא צריך לעשות את זה, שימוש לא מושכל שבסופו של דבר מביא מהר מאוד להתמכרויות

פרופ' נדב דוידוביץ':       דבר נוסף שמדאיג אותנו מאוד זה שעל פי נתוני כללית שבמעמד החברתי-כלכלי הנמוך יותר צריכת האופיואידים גבוהה בכמה עשרות אחוזים

פרופ' נדב דוידוביץ':       בסופו של דבר אנחנו מדברים על זה שזה רק קצה קרחון

פרופ' נדב דוידוביץ':  אנחנו יודעים בוודאות, גם מהרבה ראיונות שעשינו בשטח, שיש הרבה מאוד שוק שחוק בהקשר הזה

פרופ' נדב דוידוביץ':  גם בסדרת כתבות שהייתה בכאן 11 הראו את התופעה

פרופ' נדב דוידוביץ':  גם מנתוני כללית אנחנו רואים שהרבה פעמים רופאים שפחות מבינים בכאב – צריך לומר שרופאי כאב ורופאי משפחה כן מבינים בתחום הזה – מתחילים לטפל, למשל אחרי תאונת דרכים, בתרופות כאלה, כאשר למעשה אפשר לתת דברים אחרים

פרופ' נדב דוידוביץ':  החולים עצמם בכלל לא היו מודעים שאפשר להתמכר

פרופ' נדב דוידוביץ':       בשנתיים האחרונות  משרד הבריאות נכנס לעובי הקורה

פרופ' נדב דוידוביץ':  לצערנו יישום ההמלצות מאוד-מאוד איטי

פרופ' נדב דוידוביץ':  קודם דובר על הנושא של החפיסות ולכתוב אזהרות, אבל הדברים האלה מתעכבים

פרופ' נדב דוידוביץ':  ההסתדרות הרפואית גם היא פרסמה המלצות בנושאים אלה, אבל הדברים האלה לא ממש הוטמעו

פרופ' נדב דוידוביץ':  לכן אני חושב שעיקר העבודה של הוועדה הזאת היא פשוט לקחת את כל השחקנים – דרך אגב, זה לא רק משרד הבריאות, זה גם משרד הרווחה, גם גורמי האכיפה – ולראות איך אנחנו מתמודדים עם התופעה

פרופ' נדב דוידוביץ':  הרבה פעמים לא בודקים במוות לא מוסבר את האפשרות שבכלל מדובר באופיואידים

פרופ' נדב דוידוביץ':       אני אסכם, יש כמה דברים פשוטים מאוד: קודם כול,  מניעה

פרופ' נדב דוידוביץ':  מניעה במובן של לפקח, לא להנפיק מרשמים לאופיואידים כשלא צריך

פרופ' נדב דוידוביץ':  לקופות החולים יש היום אפשרות עם התיק הרפואי הממוחשב לעשות איזושהי אזהרה כאשר רואים מתחילים טיפול

פרופ' נדב דוידוביץ':  יכול להיות שיש אפשרויות וחלופיות לתת אזהרה לרופא לשקול אם זה הטיפול הכי מתאים; להגדיל את הנתיחות לאחר המוות במקרים של חשד יתר; לראות איך אנחנו משתמשים בחלופות לפנטניל ותרופות מבוססות אופיואידים, במיוחד לחולים בסיכון גבוה; כשנותנים את המרשם לעשות הרבה יותר הסברה ולעדכן את החולים ובני המשפחה בדבר הסיכונים; לנהל טיפול שיביא בחשבון את התנאים להחלמה במידה שאדם כבר כן מכור

פרופ' נדב דוידוביץ':  לצערנו בהקשר הזה יש תורים מאוד-מאוד ארוכים בנושא של גמילה

פרופ' נדב דוידוביץ':       אנחנו חייבים להבין שהמגפה הזאת נמצאת כבר כאן

פרופ' נדב דוידוביץ':  יש למדינת ישראל את כל הכלים לעשות תוכנית שנתית, כמו שנאמר על-ידי מרכז המחקר והמידע של הכנסת

פרופ' נדב דוידוביץ':  אני חושב שכמו שיש את דוח העישון, כל שנה צריך להציג את הנתונים, להציג מה נעשה ואיך אנחנו  נאבקים בתופעה הזאת

פרופ' נדב דוידוביץ':  צריך לעשות תוכנית לאומית שחייבת לכלול את משרד הבריאות, קופות החולים, בתי החולים ואת האיגודים המקצועיים בתחום הבריאות, אבל חייבת לכלול גם גורמי רווחה וגורמי אכיפה, החל ממניעה ראשונית ועד טיפול בהתמכרויות

פרופ' נדב דוידוביץ':       שוב, אני מודה על האפשרות להציג כאן ואני מקווה מאוד שמעכשיו יהיה לנו דוח כל שנה שמשרד הבריאות יחד עם קופות החולים יציגו

אוריאל בוסו: תודה רבה לך, פרופ' דוידוביץ'

אוריאל בוסו:  אחת ההמלצות בדוח שלכם היא ללמוד ממדינות שחוו את המשבר הזה, כמו ארצות הברית וקנדה, את הפרקטיקות שפותחו ויושמו, הטמעת פרוטוקולים בטוחים להנפקת מרשמים, כמובן צמצום מיידי של שיעור המרשמים הלא מוצדקים לפנטניל והרחבת הטיפול והשיקום, שיתוף פעולה בין-ארגוני והגברת הזמינות של עזרה סוציאלית

אוריאל בוסו:  אנחנו מודים לך על העבודה המעמיקה ועל הדברים שהצגת כאן

אוריאל בוסו:       אמיר שואן, כתב תוכנית "הצינור", בבקשה

אוריאל בוסו:  יש לך גם איזשהו סרטון איתו התחלתם להעלות את המודעות בנושא

אוריאל בוסו:  תודה רבה שהצטרפת

אורית פרקש הכהן: צריך גם להגיד לכם כל הכבוד שאתם מעלים את הנושא החשוב הזה למודעות הציבורית

אמיר שואן: תודה רבה לכם על הדיון

אמיר שואן:  בתחקיר שלנו הבאנו שתי זוויות שהן כאילו הפיל הגדול פה בחדר, אבל לא דיברנו עליהן: א', הקורבנות – האנשים עצמם, האנשים שסובלים מההתמכרות הנוראית הזאת; ב' כל הסיפור של השוק השחור

אמיר שואן:      אני מציע לצפות קודם כול בסרטון ואז אני אספר לכם קצת יותר

אוריאל בוסו: כשאנחנו דנים, אנחנו רוצים לדעת קודם כול את הבעיה השורשית, כדי לנסות לקעקע את זה מהשורש

אוריאל בוסו:  כרגע יש לנו כבר קורבנות וצריך לדעת את הטיפול בהם, לנסות את עניין הגמילה

אוריאל בוסו:  אנחנו צריכים קודם כול להבין את היקף התופעה ואת הבעיה, כדי למנוע את האחר

אוריאל בוסו:       (הוצג סרטון )     יש ממש קבוצות כמו טלגראס ומכירה ואנחנו נותנים להם את זה בידיים

אוריאל בוסו:   מזעזע

אמיר שואן: מייד אני אספר על השוק השחור, אבל אני אתחיל עם הקורבנות

אמיר שואן:  אנחנו שוחחנו עם כמה מהמכורים קשה לחומרים האלה – לפנטניל ולאוקסיקונטין – בהוסטלים שנמצאים בתל אביב

אמיר שואן:  להערכתי יש כ-20 הוסטלים שמאכלסים את החבר'ה האלה שהם נפגעי אופיואידים

אמיר שואן:  שמענו דברים מזעזעים – אנחנו מדברים פה על איזשהו סגמנט בתוך המחשב, איזושהי פונקציה שכרגע אי אפשר להגדיר את הנפטרים, לא יודעים מה כמות הנפטרים מאופיואידים, אבל אנחנו ראינו את זה ברחוב

אמיר שואן:  זה די מטורף, אתה משוחח עם מישהו שהוא מכור והוא מספר לך שחבר נפטר בשבוע שעבר, לא יודעים למה הוא נפטר

אמיר שואן:  כשבילינו איתם כמה שבועות, ראינו עד כמה האנשים האלה ממש מתים כמו זבובים

אמיר שואן:  אף אחד גם לא יודע מקיומם, אף אחד לא יודע אם הם נפטרו בגלל האופיואיד או לא

אמיר שואן:  המצב ברחובות באמת חמור

אמיר שואן:  זה כדי לתת לכם איזושהי תמונה של מה שקורה בשטח כתוצאה מזה שאנחנו לא מגדירים את הדברים האלה, לא כל כך מודעים להיקפי התופעה וכו'

אמיר שואן:       ברמת השוק השחור – כמו שראיתם בסרטון, יש קבוצה בטלגרם

אמיר שואן:  טלגרם היא אפליקציה כמו וואטסאפ, אבל שאפשר לפתוח יוזר בצורה אנונימית

אמיר שואן:  בקבוצה הזאת חברים יותר מ-150,000 אנשים

אמיר שואן:  הקבוצה הזאת נקראת אוקסיקונטין, פנטניל

אמיר שואן:  אני לא יודע אם נוכחים פה נציגים של רשויות החוק, אבל שאלה טובה היא איך אוכפים את הדבר הזה, כי אנחנו כל הזמן שומעים על מבצעים נגד חממות של קנאביס או שהולכים ותופסים מישהו שעישן בביתו איזה ג'וינט, אבל מה קורה עם החבר'ה האלה? החבר'ה האלה מפיצים ליותר מ-150,000 אנשים שרוכשים מהם מדי יום כמויות של אופיואידים

אמיר שואן:  אני שואל את עצמי איפה המשטרה

אמיר שואן:  אנחנו נפגשנו עם אחד הסוחרים הגדולים שם

אמיר שואן:  לטענתו יש ארבעה סוחרים גדולים

אמיר שואן:  כמו שראיתם בסרטון, הוא הציע לתחקירנית שלי לתת לו מין בתמורה לאופיואיד, בתמורה לכדורים

אמיר שואן:  אז במקרה הזה מדובר בתחקירנית שלי שכמובן לוותה על-ידי ובאבטחה מלאה, אבל מה קורה כשאין את זה, שזה באמת מצב של מישהי שמכורה ונמצאת מולו ומוכנה לתת הכול כדי לקבל את הכדור הבא

אמיר שואן:       אלה הנקודות שרציתי לתת לכם, מה שנקרא זוויות מהרחוב

יאסר חוג'יראת: מה המקור של החומר, מאיפה הסוחרים מביאים את התרופות האלה?     

אמיר שואן: אותו סוחר של השוק השחור מספר חד-משמעית שמדובר בתרופות מרשם

אמיר שואן:  כלומר, אנשים שקיבלו את המרשם

אמיר שואן:  הוא קילף את המדבקה ליד התחקירנית שלי ואמר שהוא לא רוצה שידעו שזה ממנו

אמיר שואן:  הוא ממש מקלף את המדבקה עם השם של אותו אדם שקיבל

אמיר שואן:  הוא סיפר שיש הרבה אנשים שהולכים לבית המרקחת או הרופא ואומרים שהתרופות אבדו להם, שהם לא מוצאים את החבילה ושייתנו להם חבילה נוספת

אמיר שואן:  יש גם אנשים שמכורים וממשיכים לקבל תרופות מרשם בגלל שהם לא כתובים כמכורים במחשבים של קופות החולים, כיוון שאין ממשק בין המחשבים של משרד הבריאות למחשבים של קופות החולים

אמיר שואן:  כתוצאה מזה יש כפל רישום

אוריאל בוסו: אתה שואל איפה האכיפה

אוריאל בוסו:  אם היינו מתייחסים לזה כאל משהו שהוא סכנה או מגפה, אז היינו יודעים, אבל יש דברים שעוברים לנו מתחת לרדאר

אוריאל בוסו:       אני מציע שנשמע על הבעיה ממקור ראשון

אוריאל בוסו:  חזי בר עמי, בבקשה

יחזקאל בר  עמי: בוקר טוב

יחזקאל בר  עמי:  אני קצת מתרגש

יחזקאל בר  עמי:  תודה על המעמד ועל היכולת לבוא ולדבר

יחזקאל בר  עמי:  אני מכיר את חברת הכנסת אורית פרקש הכהן בשנתיים האחרונות

יחזקאל בר  עמי:  אני מכור שלוש שנים וחצי

יחזקאל בר  עמי:  אני חושב שהמצגת שגדעון זעירא הציג פה היא הכול, אבל הכול ליד

יחזקאל בר  עמי:  זאת אומרת, ממש לא מה שצריך לעשות באמת

יחזקאל בר  עמי:  רשמתי כמה נקודות שאני אשמח מאוד שכולם ישמעו אותן, כי אדם שהוא מכור ויודע שהוא בבעיה, זה חלק מהפתרון

יחזקאל בר  עמי:  אם לא הייתה לי משפחה קרובה, היום לא הייתי פה, בלי אורית שעזרה לי

יחזקאל בר  עמי:   אני מתרגש, אבל אני אשמח להציג כמה נקודות, כדי באמת להציל נפשות בישראל

יחזקאל בר  עמי:  אני את שלי כבר עשיתי, לעצמי

יחזקאל בר  עמי:      אני בן 40, בעל עסק מוכר בירושלים, מעסיק יותר מ-40 עובדים

יחזקאל בר  עמי:  הייתי בן אדם נורמטיבי לגמרי

יחזקאל בר  עמי:  הייתי מאמן טיסה, חבר הכנסת מתן כהנא היה המפקד הישיר שלי

יחזקאל בר  עמי:  הייתי בצבא, עשיתי הכול, כל מה שצריך

יחזקאל בר  עמי:  לפני ארבע שנים עשיתי ניתוח בהדסה עין כרם, אשפוז יום

יחזקאל בר  עמי:  אחרי כמה שעות נתנו לי תרופה בשם טרגין לחמישה ימים

יחזקאל בר  עמי:  היו לי כאבים והתרופה הזאת באמת עזרה לי, נתנה לי איזשהו רוגע

יחזקאל בר  עמי:  באתי לרופא המשפחה כי השאירו לי איזשהו נקז והוא נתן לי מרשם לטרגין לשלושה חודשים

יחזקאל בר  עמי:  טרגין הוא סוג של אוקסיקודון, יחסית עדין

יחזקאל בר  עמי:  מי שלא מבין בזה, הוא יודע שיש אופטלגין, אדוויל וכו', אבל טרגין זה כבר משהו שאם אתה לא מודע לזה, אתה לוקח כי רופא המשפחה נתן לך או בית החולים ולא הזהירו אותך, לא אמרו לך

יחזקאל בר  עמי:       לקחתי את הכדור הזה תשעה חודשים

יחזקאל בר  עמי:  רופא המשפחה כל הזמן נתן לי את זה ואני מודה שכבר לא היו לי כאבים

יחזקאל בר  עמי:  לא הייתי עם כאבים, הייתי בעבודה, אפילו לא לקחתי את כל הכדורים

יחזקאל בר  עמי:  ואם מדברים על שוק שחור, היו לי שש-שבע חבילות נוספות, כי כשאדם מכור הוא תמיד משאיר לעצמו איזשהן חבילות מתחת לבגדים וכד', שאם יום אחד יחסר, SOS או משהו

יחזקאל בר  עמי:       אני חייב לציין דבר נוסף שלא דיברתם עליו – תקופת הקורונה

יחזקאל בר  עמי:  ברגע שהיו סגרים  והיה פחד, איזשהו סטרס וכד', התרופות האלה הם סוג של הרגעה

יחזקאל בר  עמי:       יום אחד אני מגיע לחברים שלי, אמריקאים, לעשות על האש

יחזקאל בר  עמי:  הם שאלו אותי מה אני לוקח, כי סיפרתי להם שזה עושה לי טוב, הטרגין

יחזקאל בר  עמי:  אמרתי להם מה אני לוקח, והם אמרו: אתה נורמלי? אתה יודע שזה מה שהרג את  מייקל ג'קסון, שהיום זה מגפה ובזמנו הנשיא אובמה אמר שזו מגפה עולמית, דיברו על זה באו"ם וכו'? אמרתי להם שאני לא יודע

יחזקאל בר  עמי:  נשבע לכם, עד אותו  יום לא ידעתי

יחזקאל בר  עמי:  לקחתי תרופה שהרגיעה אותי

יחזקאל בר  עמי:  התחלתי לבדוק באינטרנט – כשאתה כותב גמילה, אוקסיקודון, ישר מגיעים לך 20 וילות של גמילה ואז אתה אומר לעצמך שאתה בבעיה עוד יותר גדולה, אתה בבעיה ענקית, איך אני גומר את זה

יחזקאל בר  עמי:  הלכתי לאבא שלי, שיהיה בריא, ואמרתי לו: אני בבעיה

יחזקאל בר  עמי:  אני לא מתבייש במה שקרה לי, כי אין לי עבר פסיכיאטרי, לא פסיכולוגי

יחזקאל בר  עמי:  אבא, אני בבעיה, אני חייב איזשהו פתרון, אני לא מפסיק

יחזקאל בר  עמי:  אם אני לא לוקח את זה כמה שעות, אני מתחיל עם צמרמורות בידיים, אני מתחיל תסמיני גמילה, הזעות

יחזקאל בר  עמי:  לא היה לי את זה, כל החיים שיחקתי כדורסל, הייתי בצבא, הייתי נורמטיבי לגמרי ופתאום העובדים שלי לא מבינים למה אני לא מגיע, יום כן, יום לא

יחזקאל בר  עמי:  אבא שלי אומר: אני לא יודע מה לעשות איתו

יחזקאל בר  עמי:       אז התחילה הטרגדיה הכי גדולה

יחזקאל בר  עמי:  אבא שלי התחיל לשאול והציע שנלך לפרופ' לכאב הכי גדול בארץ

יחזקאל בר  עמי:  בדקנו, פרופ' דוידסון בעין כרם

יחזקאל בר  עמי:  ישר הלכתי, שילמתי שר"פ באותו יום

יחזקאל בר  עמי:  סיפרתי לו את הסיפור ואמרתי שאין לי כאבים, אבל שאני בבעיה

יחזקאל בר  עמי:  אני לא אשכח את הגרף שהוא סימן לי

יחזקאל בר  עמי:  הוא אמר שאמנם אין לי כאבים, אבל מה שעושה לי הטרגין זה שברגע שהוא נכנס למערכת העצבים כל שש שעות הוא גורם לי לחוות תסמיני גמילה

יחזקאל בר  עמי:  לכן הוא הציע לתת לי תרופה אחרת שתרגיע אותי וכל שבועיים אני אפחית 10%

יחזקאל בר  עמי:  באתי לשם, שילמתי 1,300 שקל, לא הסתרתי את זה מהמשפחה שלי, לא מהחברים שלי

יחזקאל בר  עמי:  אני אבא לארבעה ילדים, משכורת בזמן, הכול בזמן, אין לי שום לחץ או סטרס מעבר לתקופת הקורונה שלא הייתה קלה

יחזקאל בר  עמי:  דובר פה על נתונים לפני 2019, חבל שאין נתונים על אחרי תקופת הקורונה, שלדעתי יותר גרועים

אנה אמיר: יש הרבה נתונים

יחזקאל בר  עמי: רופא המשפחה רשם לי מרשם, אמר לי שיש בית מרקחת אחד בירושלים שנותן את זה

יחזקאל בר  עמי:  נסעתי לשם מתוך ידיעה שיש לי כבר פתרון – נאמר לי: תתחיל לעשות ספורט ותיקח את התרופה

יחזקאל בר  עמי:  מסתבר שמה שהוא נתן לי זה פצצת אטום

אוריאל בוסו: מן הפח אל הפחת

יחזקאל בר  עמי: הוא נתן לי מתדון

יחזקאל בר  עמי:  מתדון הוא סם שהוא פי 50 מהרואין

יחזקאל בר  עמי:  נכון שהוא גם לגמילה, אבל תסמיני הגמילה היא קשים

יחזקאל בר  עמי:  אני אומר את זה פה ליד כולם, אני לא מתבייש בזה: הייתי היום בקבר אם לא הייתי  נלחם בזה

יחזקאל בר  עמי:  אם המשפחה שלי לא הייתה תומכת בי, אם חברת הכנסת אורית פרקש לא הייתה לוקחת אותי, אם הרב מלכיאלי - - -      

אורית פרקש הכהן: אני רק יזמתי את הדיון, זה המשפחה הנפלאה שלך ואתה בעצמך שאתה מתמודד עם זה

אורית פרקש הכהן:  גם נלחמת שהדיון הזה יקרה

יחזקאל בר  עמי: נלחמתי, כי אם היו מספרים לי את כל הדברים האלה, הייתי אומר שזה עוד איזה סיפור לא נעים, שעישון  הורג וכו', אבל פה זה משהו שקרה לי בדם, במערכת העצבים

יחזקאל בר  עמי:  אני רוצה לומר לכם שברגע שהלכתי לדוידסון וראיתי שאני עובר תסמיני גמילה עוד יותר קשים – צריך לומר שברגע שקיבלתי את המתדון הייתי כמו טייס

יחזקאל בר  עמי:  זו תרופה שמאלחשת אותך וגם אם תהיה חולה סרטן, אתה לא מרגיש כלום

יחזקאל בר  עמי:  זה משהו ששובר כל מוסכמה של בן אדם נורמלי

יחזקאל בר  עמי:  טסתי בעולם, עבדתי, אבל הייתי על אוטומט

יחזקאל בר  עמי:  הבנתי שכשאני לא לוקח את זה אני נרקומן יותר גדול

יחזקאל בר  עמי:  אני לא מדבר אתכם על אנשים שהם לא נורמטיביים - - -     

קריאה: כולם התחילו כנורמטיביים

יחזקאל בר  עמי: כולם נורמטיביים, ברור, אבל מה שלמדתי זה שאדם שמגיע ממקום שאין לו לאיפה לחזור, הוא מתאבד

יחזקאל בר  עמי:  מי שתופס אותו קצת, שיש לו  משפחה או שיש לו קצת כלים להתמודד, יכול

אוריאל בוסו: תודה רבה על הדברים ועל הסיפור האותנטי שחשפת בפנינו

יחזקאל בר  עמי: עוד משהו קטן

יחזקאל בר  עמי:  משם העבירו אותי למרכז ממ"י, שזה מרכז חלוקה של אופיאטים, הדבר הכי לא הגיוני בעולם שיש במדינת ישראל

יחזקאל בר  עמי:  אתה הולך למסלול שבו אתה אדם נורמטיבי והופך להיות נרקומן

יחזקאל בר  עמי:  אתה מחכה עם אנשים בתור, עושה בדיקות שתן כשרואים אותך ולא יוצא לך שתן

יחזקאל בר  עמי:  זו מערכת הרפואה פה בישראל

יחזקאל בר  עמי:  בסופו של דבר, וכאן אני מסיים, הייתי ממש על הגבול לסיים את החיים שלי

יחזקאל בר  עמי:  לא עניין אותי יותר, לא יכולתי

יחזקאל בר  עמי:  אמרו לי ילדים, אמרו לי משפחה, אמרו לי יש לך מה להפסיד – לא עניין אותי

יחזקאל בר  עמי:       אבל היה לי איזשהו כוח לעזור לאנשים אחרים – הגעתי לגיורא איילנד, שהיה ראש המל"ל והיה לו סרטן

יחזקאל בר  עמי:  הוא דיבר באיזשהו פאנל בערוץ 2, אצל ניב רסקין, ושם דיברו על זה שיש טיפול

יחזקאל בר  עמי:  דיברתי איתו והוא סיפר שלפני ארבע שנים הוא עבר את הטיפול והוא יצא מזה, כי מבחינתו הוא לא היה ממשיך, הוא פשוט היה מכור למורפיום

יחזקאל בר  עמי:  מגיורא איילנד הגעתי לפרופ' חזי לוי, חברת הכנסת אורית פרקש חיברה בינינו

יחזקאל בר  עמי:  חשוב לציין שב-2018 היה בבית חולים ברזילי באשקלון טיפול שהיה מוציא בן אדם, גם אם הוא נרקומן הכי כבד, מהבעיה

יחזקאל בר  עמי:  דיברתי עם הרב בניזרי, שהיה שר הבריאות לפני 19 שנה

יחזקאל בר  עמי:  דיברתי עם הרב פירר, הוא אמר לי ללכת לפסיכיאטר, אבל אמרתי שאני לא הולך לקחת כדורים פסיכיאטריים

יחזקאל בר  עמי:  דיברתי עם אורית ועם פרופ' חזי לוי

יחזקאל בר  עמי:  פרופ' חזי לוי אמר לי – וכאן חשוב שכל אחד פה ידע את זה  - אם אתה מביא לי את פרופ' ויסמן, אני מבטיח לך שאני פותח בפניך את מחלקת טיפול נמרץ בבית חולים ברזילי עוד היום, רק תביא לי אותו פה לארץ, כי הוא לא עושה את זה כבר בארץ, בגלל חסמים של משרד הבריאות, למרות שזה מאושר במשרד הבריאות

יחזקאל בר  עמי:  הוא אמר במילים אלה: תביא אותו לארץ, אני פותח לך את האכסניה

יחזקאל בר  עמי:  הוא לא הכיר אותנו, הוא דיבר איתנו רק בגלל אורית

יחזקאל בר  עמי:  פרופ' ויסמן עושה את זה בשלושה מקומות בעולם – בארצות הברית, בשוויץ ובגיאורגיה

יחזקאל בר  עמי:  עליתי על הטיסה הראשונה, עברתי את הטיפול, וברוך השם היום אני כבר שבעה חודשים נקי לגמרי מאופיאטים ואני עוזר להרבה אנשים

אוריאל בוסו: מה הטיפול?     

יחזקאל בר  עמי: הטיפול הוא ארבע-חמש שעות בטיפול נמרץ, 12 אנשי צוות

יחזקאל בר  עמי:  אבא שלי שאל את פרופ' חזי לוי: אם זה הבן שלך אתה עושה את הטיפול? הוא אמר לנו: אני עולה על הטיסה הראשונה

חגית יגודה: מנקים את הדם, מנקים את כל הרעלים

חגית יגודה:  זה הטיפול

אורית פרקש הכהן: למעשה זה טיפול שלא נגיש לישראלים

חגית יגודה: הוא היה בארץ

חגית יגודה:  בגלל שהוא הביא הוכחות, הוציאו אותו מהארץ

יחזקאל בר  עמי: כשיצאתי מהטיפול הוא אמר לי: אתה לא השגריר שלי, תתחיל לטפל בעצמך

יחזקאל בר  עמי:  הייתי כבר בוועדות הכנסת לפני 19 שנה

יחזקאל בר  עמי:  כשדיברתי עם הרב בניזרי הוא אמר לי שהוא זוכר משהו

יחזקאל בר  עמי:  יש פרוטוקול משנת 2004 לפיו הטיפול עוזר, שמשרד הבריאות אומרים שהוא עוזר, אבל הם מעדיפים, כי יותר זול, לתת מתדון ולתת תרופות

יחזקאל בר  עמי:       דבר אחרון, אם הייתי מתאבד, אני לא הייתי בסטטיסטיקה, כי אני לא הייתי שם על עצמי חבל או קופץ מתחת לרכבת, אלא פשוט הייתי לוקח עוד כדורים ועוד כדורים

יחזקאל בר  עמי:  כל האמריקאים המתים שדיברו עליהם פה, לא מתים מהתרופה, אלא מתים ממנות יתר של התרופה

יחזקאל בר  עמי:  זה דבר שהוא one way ticket

יחזקאל בר  עמי:  תודה לכם

אוריאל בוסו: תודה רבה לך, חזי, על הדברים החשובים מאוד-מאוד

אוריאל בוסו:  המחשת לנו, ראינו את התמונה בעיניים, וזה פשוט מתסכל לשמוע שבידינו הדבר, זה נמצא מתחת לאף שלנו ואנחנו לא חשופים

אוריאל בוסו:  זה  מסוג הדברים שכשאתה חוזר הביתה, אתה מתחיל להוציא את ארגז התרופות

אוריאל בוסו:  אם עכשיו אתה צריך לעקוב אחרי מרשמים סטנדרטיים שהרופא נותן לך, לאן נגיע? אנחנו לא מבינים בזה

אוריאל בוסו:  ביחד איתך, עם אורית פרקש ותוכנית הצינור שחשפו, בעזרת השם נעשה את השינוי

אוריאל בוסו:  תודה לך שחשפת בפנינו

אוריאל בוסו:       ד"ר ראובן דרסלר, שירותי בריאות כללית, בבקשה

ראובן דרסלר: תודה רבה, כבוד היושב-ראש

ראובן דרסלר:  אני יושב פה והיו לי נתונים ושיטות וכו', אבל לשמוע סיפור כזה – אני מרגיש שאני צריך כוס מים

ראובן דרסלר:  בסופו של דבר זה בני אדם ואי אפשר לשכוח את זה

ראובן דרסלר:  כל הכבוד

ראובן דרסלר:      אני רופא משפחה במשרה מלאה ואני יכול לדבר קצת על מה הולך בשטח, אבל אני כאן כדי להציג את העמדה של קופת חולים כללית

ראובן דרסלר:  בהתאם להנחיות הבריאות הקמנו ועדות – ועדה ארצית וועדות מחוזיות – כדי לכוון אותנו במהלך הזה של תרופות מרשם, ספציפית האופיואידים

ראובן דרסלר:  לאחרונה, בחודש יולי 2022, הכנסנו מדבקות פנטה לבקרה של המוקד שלנו, שזה דורש אישור קודם

ראובן דרסלר:  לפי ניפוקים וצרכנים אנחנו די הצלחנו להוריד שימוש

ראובן דרסלר:  זה לא סיפור קל בכלל, הסיפור מורכב מאוד, אבל אני חושב שספציפית לפנטה יש סיבה לאופטימיות לשיטות ניהוליות, לבקרה וניהול מקרים כאלה

ראובן דרסלר:  קשה מאוד לרופאים בשטח, וזה דיון בפני עצמו, וקשה לדעת מה הולך בחדר הרופא, בלשון המעטה זה מאוד מורכב

ראובן דרסלר:  למעשה מה שיש בשימוש בארץ זה תרופות מרשם ולאו דווקא דברים שמוברחים ממדינות אחרות

ראובן דרסלר:  אני חושב שרואים ירידה דרמטית בכמות הצרכנים ובסך כל הכמות של פנטניל שמונפקת

ראובן דרסלר:  זה רק חלק מהסיפור, כי יש אוקסיקודון וכו', אבל רואים ירידה של 20% בהנפקה של פנטה ובניפוקים צרכניים ירידה של עד 40%, וזה רק מאז שהתחלנו את המהלך הזה, לפני כשנה

ראובן דרסלר:  לכן יש סיבה לאופטימיות צנועה ספציפית בהיבט הזה

ראובן דרסלר:  זה מקרה מורכב ואני שמח מאוד שהוזמנו לכאן לדבר על הנושא

אוריאל בוסו: תכף אני אגיד את ההמלצה שלי לקופות, אבל לפני כן סבב קצר של הדוברים

אוריאל בוסו:  אתם הקופה הגדולה ולכן אתם בוודאי רלוונטיים

אוריאל בוסו:       יוסי לומניצקי, מנהל מערך הרוקחות ופארמקולוגיה, מכבי שירותי בריאות, בבקשה

יוסי לומניצקי: וגם יושב-ראש הוועדה המקצועית של ארגון הרוקחות, שזה הארגון המוביל בישראל

יוסי לומניצקי:       ישנם שני סוגים של מכורים: יש מה שאני קורא "מכורים בעל כורחם", אלה שהגיעו מתוך אירוע רפואי אקוטי והגיעו לזה שהם מכורים; ויש את האביוזרים

יוסי לומניצקי:  אלה שתי אוכלוסיות שצריך לטפל, האביוזרים לפעמים בכלל לא חולים ולא מכורים, אלא משתמשים בפלטפורמה הזאת להשיג סמים

יוסי לומניצקי:       בעקבות הוועדה של משרד הבריאות – שאומנם עדיין לא הפיצה את ההמלצות הסופיות, אבל כבר יש המלצות רבות ואנחנו  מיישמים אותן – התחלנו להכשיר את הרופאים

יוסי לומניצקי:  רופא משפחה לא יודע איך לטפל בכאב לאורך זמן

יוסי לומניצקי:  הוא יודע לטפל בתרופות כאב רגילות, אבל באופיואידים זו בעיה כי זה מדרון חלקלק

יוסי לומניצקי:  לכן אנחנו מכשירים כרגע יועצי כאב, שחלקם רופאים וחלקם רוקחים קליניים, במטרה לעשות איזושהי בקרה בדרך

יוסי לומניצקי:  רופא משפחה מתחיל לטפל, צריך אחרי חודש לעשות הערכה למטופל ולראות אם צריך להמשיך או לא

יוסי לומניצקי:  וכן בשלב שני, לאחר שלושה חודשים, לפני שהוא הופך לכרוני

יוסי לומניצקי:  מה שקורה זה שבארץ אין כמעט מומחי כאב

יוסי לומניצקי:  מומחה כאב זה התמחות מאוד נדירה ויש מעט מאוד מהם והתורים להם הם שנה-שנה וחצי

יוסי לומניצקי:  כלומר, בן אדם רוצה לקבל טיפול, לראות אם להמשיך את התרופות או להוריד אותן, צריך לחכות שנה

יוסי לומניצקי:  זה לא הגיוני

יוסי לומניצקי:  מדינת ישראל צריכה להיערך לזה בצורה אחרת

יוסי לומניצקי:       היום, בתחילת טיפול הרוקח מסביר לכל מי שמתחיל אופיואידים את הסכנה של ההתמכרות

אנה אמיר: לא נכון

אנה אמיר:  ממש לא נכון

יוסי לומניצקי: אנחנו מכינים, בשיתוף עם הרפואה שלנו, אלגוריתם לטיפול עם נקודות החלטה בדרך, עם שאלון של סכנת התמכרות

יוסי לומניצקי:  ישנו שאלון שלפני התחלת טיפול באנשים אפשר להעריך את הסיכון שלהם להתמכר בהמשך

יוסי לומניצקי:  צריך לעשות את הדבר הזה בכל המוסדות שמטפלים

יוסי לומניצקי:      לגבי פנטניל – כמו שנאמר, הוא האופיואיד הכי קשה והכי נדרש בשוק

יוסי לומניצקי:  הקמנו ועדות היגוי, גם במחוזות וגם במטה, ועוסקים בזה כל הזמן

יוסי לומניצקי:  זה דבר מאוד קריטי בקופות

יוסי לומניצקי:  פיתחנו גם אלגוריתם מחשובי לזיהוי של כאלה שחשודים כאביוזרים

יוסי לומניצקי:  זאת אומרת, אם היום רופא רושם אופיואיד ולפי האלגוריתם רואים  התנהגות מסוימת של מטופל שקונה אצל מספר רופאים - - -      

אוריאל בוסו: אגב, העבודה באלגוריתם בקופות החולים היא דבר מאוד חשוב, זה מביא לשינויים דרמטיים לא רק בהקשר הזה

אוריאל בוסו:  אני יודע על פעולות אחרות שנעשות לאנשים, שמשחזרים ועוקבים

יוסי לומניצקי: האלגוריתם רק עוזר לזהות, לראות מי חשוד

יוסי לומניצקי:  מפה והלאה צריכה להיות תמיכה של כל המערכת של מדינת ישראל והקופות כדי לדעת מה עושים עם האנשים האלה

יוסי לומניצקי:  אתה מזהה אותו, אתה צריך להתחיל לטפל בו

יוסי לומניצקי:  עד היום הקופה לא יכלה לטפל במכורים, אין לה את הכלים לזה

אורית פרקש הכהן: אמרת "אנחנו מפתחים אלגוריתם"

יוסי לומניצקי: פיתחנו, הוא כבר עובד

אורית פרקש הכהן: מה הנושא הזה אינו בראש חוצות? למה אתם לא מעלים למערכת הבריאות את הנושא של הטיפול הנוסף שדיבר עליו חזי? למה כל הדבר הזה בעבודה? בכל העולם מדברים על זה כעל מגפה, אנחנו שומעים פה את חזי, אבל אתם זזים פה במין נחת רוח, כאילו יש זמן, אבל אנשים מתים

אורית פרקש הכהן:  אנחנו הופכים אנשים לנרקומנים והורסים להם את החיים במקרה הטוב, במקרה הרע אנשים מתים

אורית פרקש הכהן:  אני מרגישה שאין שום הלימה בין הנושא הזה, שהוא פשוט חיים ומוות, לבין ההתייחסות של המערכת לנושא הזה

יוסי לומניצקי: הדבר שנותן את הזרקור על הבעיה הוא זה שאוספים נתונים, כי אם יש לך מטופל ולמטופל קורה משהו, אתה לא עושה אגרגציה ואומר: אוקיי, יש לי 10,000 כאלה

יוסי לומניצקי:  אתה יודע שיש לך חולה

אורית פרקש הכהן: בלי קשר לנתונים, אנחנו יודעים שאנשים מתים מזה בעולם, אז אולי צריך קודם להרים דגל, לבוא לממשלה ולומר: אנחנו צריכים טיפולים מצילי חיים שלא קיימים

אורית פרקש הכהן:  הידע קיים ויש תביעות ענקיות בעולם נגד חברות תרופות בכל העולם

אורית פרקש הכהן:  יש הסכמי פשרה שכל העסקי מדבר עליהם

אורית פרקש הכהן:  חברת טבע כמעט התמוטטה בגלל הסיפור הזה

אורית פרקש הכהן:  אז איפה אנחנו אל  מול התופעה הזאת כשיש לנו צריכה הכי גבוהה בעולם

אורית פרקש הכהן:  יש לנו כאן בעיה אקוטית

יוסי לומניצקי: ברשותכם, אני אמשיך

יוסי לומניצקי:  אחד הדברים המוזרים זה שהרבה מאוד אנשים רוצים להגיע לקנאביס רפואי, להשתמש

יוסי לומניצקי:  זה נשמע אטרקטיבי, זה נשמע - - -      

אנה אמיר: אבל אפשר גם וגם

יוסי לומניצקי: שנייה, עוד לא הגעתי לפואנטה

יוסי לומניצקי:  אחת הדרישות של משרד הבריאות להגיע לקנאביס רפואי היא קודם כול לטפל באופיואידים

אוריאל בוסו: תכף נגיע ונגיד את ההמלצות שלנו

אוריאל בוסו:  אנחנו לא מחפשים לבנות בית חולים מתחת לגשר, אלא נחתור לטיפול שורשי בבעיה ולאחר מכן אלגוריתם לזהות

אוריאל בוסו:  אם אני במקומכם, אנשי הקופות – גם כללית וגם מאוחדת – יוצא מהדיון הזה והולך למנכ"ל הקופה, ואומר לו: תקשיב טוב, יש מגפה מתחת לאף שלנו

אוריאל בוסו:  אני רוצה לעשות כינוס חירום של כל רופאי המשפחה ולהגיד להם מה לתת לאנשים, איך לטפל בבעיה

אוריאל בוסו:  יש מקרה שכשילד מפריע לך, אתה אומר לו תיקח מחשב, תיקח טלפון, תעזוב אותי, אני עסוק, אבל אז אתה מבין שאתה בבעיה כי איבדת את הילד

אוריאל בוסו:  אנחנו לא מחפשים להשתיק את האנשים

אוריאל בוסו:  יש לי רופא משפחה, שהוא אדם נהדר, ששואל שאלות, הוא לא זורק

אוריאל בוסו:  אני כל כך מעריך את זה, אבל יש כאלה שאומרים: אל תבלבל לי את המוח, קח

אוריאל בוסו:  אבל כשאנחנו שומעים מה עבר חזי, אנחנו שומעים פה את הנתונים, אנחנו מבינים את גודל הבעיה

אוריאל בוסו:  אני מוכרח לומר שעד לפני כמה ימים, אז חשפה בפניי חברת הכנסת אורית פרקש, בכלל לא ידעתי שקיים מינוח כזה, בכלל לא הכרתי את השמות של התרופות ופתאום אני מבין שמדובר על מגפה

אוריאל בוסו:  אנחנו מול אמריקה, אנחנו עברנו את ארצות הברית

אוריאל בוסו:  באמת, גאווה גדולה, אבל היינו  מעדיפים שזה יהיה בדברים אחרים

אוריאל בוסו:  אנחנו צריכים לדעת להילחם בשורש

אוריאל בוסו:  אלגוריתם זה לזהות אחר כך, אבל עכשיו דחוף לעשות יום עיון עם כל רופאי המשפחה

אורית פרקש הכהן: קמפיין ציבורי, פרסומות, להגביר את  מודעות הציבור

יוסי לומניצקי: אני אשלים

יוסי לומניצקי:  התחלנו לפני כחצי שנה – ראשית, מינינו מנהל תחום כאב במטה, שלא היה לפני זה, והיום הוא מרכז את כל הפעילות של המלחמה בשימוש הלא נכון; יש הרצאות והכשרות לרופאי משפחה וכבר חצי שנה עוברים ממחוז למחוז ומדריכים את הרופאים

יוסי לומניצקי:  היום זה פשוט כי עושים את זה בזום ולא צריך לרכז אותם, זה לא מסובך

יוסי לומניצקי:       מה צריך לעשות – קודם כול, לקבוע שיינתנו רק מרשמים דיגיטליים לסמים

יוסי לומניצקי:  נקודה

יוסי לומניצקי:  אפשר לפקח על זה, אי אפשר לעשות כפל מרשמים

יוסי לומניצקי:  זה דבר שניתן לבקרה

אוריאל בוסו: כשאתה אומר מה צריך לעשות, אתה מתכוון למה שמשרד הבריאות צריך לעשות או שזה תלוי בקופה?      

יוסי לומניצקי: הקופות עושות את זה, משרד הבריאות צריך להוציא הנחיה

יוסי לומניצקי:       לגבי מרשמים לבנים, שזה משהו שקורה בבית חולים או בגורם אחר שהוא לא בקופה – צריך לאסור לתת מרשם ליותר מחמישה ימים

יוסי לומניצקי:  בית חולים או מוסד אחר לא צריך לתת מרשמים לטווח ארוך

יוסי לומניצקי:      צריך מערכת ארצית לניטור

יוסי לומניצקי:  מיקי העלה את זה לפני 20 שנה, היינו אז בוועדה לסמים וכבר נתנו לנו את הכסף לפני 15 שנה, לגבי הגבלת  מינון של הפנטה, שהוא המוביל בין הבעייתיים מבין האופיואידים

יוסי לומניצקי:  משרד הבריאות עובד על זה, צריך לגמור את זה ולהגביל את המינון המקסימלי שמותר לטפל

אורית פרקש הכהן: מה זה "עובד על זה"? זה פשוט להוציא הנחיה

אורית פרקש הכהן:  זה אפילו לא סוגיה שהיא בספק מבחינה רפואית

יוסי לומניצקי: משרד הבריאות יושב בצד השני של השולחן, אני קופת חולים

אורית פרקש הכהן: אבל קופות החולים הן שחקן מרכזי פה

יוסי לומניצקי: ברור

יוסי לומניצקי:  אנחנו ממליצים כבר הרבה זמן למשרד הבריאות

אוריאל בוסו: אני שמח שאתה מבין הבעיה

אוריאל בוסו:  זיהו את זה בקופה והם עושים הכשרות

אוריאל בוסו:  אנחנו מבינים בבעיה ארצית, במגפה עולמית ולכן אנחנו שמחים שאתם נמצאים ושזה לא יהיה הדיון האחרון

יוסי לומניצקי: ישנה בעיה שצריך לטפל בה, והיא הגנה על הרופאים

יוסי לומניצקי:  הרבה מהעבריינים האלה באים לרופאים והרופא נמצא איתו לבד בחדר ואין לו ברירה – זה או החיים שלו או להמשיך לתת לו מרשמים

אוריאל בוסו: ברור שבשלב הזה הוא בבעיה, אנחנו רוצים למנוע

אוריאל בוסו:  יכול להיות שהוא גרם להתמכרות הזאת

יוסי לומניצקי: אלה שהם אביוזרים ושהם סוחרים, הם לא מכורים

יוסי לומניצקי:  אם תעשה להם בדיקת דם, לא תמצא כלום

יוסי לומניצקי:  אבל הם מגיעים למערכת הרפואית, הם יודעים איך לנצל אותה

יוסי לומניצקי:  בחלק מהמקרים אין ברירה, הרופא תחת לחץ והחיים שלו והמשפחה שלו יותר חשובים לו מכך

יוסי לומניצקי:       אנחנו לא מקבלים דיווח ממשרד הבריאות על מכורים

יוסי לומניצקי:  אנחנו חייבים לקבל

יוסי לומניצקי:  אנחנו חייבים לקבל דיווח מאגף השיקום של משרד הביטחון

יוסי לומניצקי:  אנשים יכולים לקבל אופיואידים במשרד הביטחון ואנחנו לא יודעים מזה כלום

יוסי לומניצקי:  הוא בא לרופא הקופה ומקבל כפל של מרשמים

יוסי לומניצקי:  הדבר הזה יוצר עודף של אופיואידים שמסתובבים בשוק ומגיעים לאיפה שלא צריך

יוסי לומניצקי:       צריך לעשות מדדים לאומיים

יוסי לומניצקי:  מדינת ישראל ומשרד הבריאות צריכים לקבוע מדדים למעקב אחרי הטיפולים של הקופות בכל הנושא הזה של אופיואידים

יוסי לומניצקי:  מעקב אחרי מדדים הוא בהחלט חשוב ונותן כלים כמותיים

יוסי לומניצקי:       צריך להכשיר ברמה הלאומית יועצי כאב, מומחי כאב, כי הם יוכלו לתת מענה לכל הנושא הזה

יוסי לומניצקי:      בעיה אחרונה – נושא של חולה קשה

יוסי לומניצקי:  חולים קשים שהם אונקולוגיים מותר להם לקבל כל כמות של אופיואידים

יוסי לומניצקי:  אין הגבלה, כיוון שהכאב שלהם הוא באמת רב ועצום ואין ברירה

יוסי לומניצקי:  אבל יש חולים אחרים שמוגדרים קשים

יוסי לומניצקי:  ביקשנו ממשרד הבריאות להגדיר מהם "חולים קשים", כי ברגע שהוא מוגדר "חולה קשה" הוא גם יכול לקבל כל מינון של אופיואידים

יוסי לומניצקי:  אני לא יודע להגדיר מה זה חולה קשה שהוא לא חולה סרטן

אוריאל בוסו: צריך שיהיו הגדרות, כמו שעשו בדירוג של הקנאביס

אוריאל בוסו:       ד"ר ליאורה שכטר, קופת חולים מאוחדת, בבקשה

אוריאל בוסו:  רשמנו לפנינו שאת בזום ולא הגעת לישיבה

אוריאל בוסו:  אני מעדיף שהקופות יגיעו לכאן פיזית, אפשר לדבר איתם

אוריאל בוסו:  אינה דומה ראייה לשהייה במקום

ד"ר ליאורה שכטר: תודה רבה

ד"ר ליאורה שכטר:  לגבי הגעה פיזית, ברצון

ד"ר ליאורה שכטר:  אם תהיה עוד ישיבה, אני מתחייבת להגיע

אוריאל בוסו: בכל תחום

אוריאל בוסו:  אני תמיד אומר את זה לקופות, כי הן אורחות קבועות כאן

ד"ר ליאורה שכטר: אוקיי, לקחתי לתשומת ליבי

ד"ר ליאורה שכטר:       אצלנו במאוחדת הבנו לפני כשלוש שנים שיש כאן מגפה ושצריך להתייחס אליה

ד"ר ליאורה שכטר:  בשלוש השנים האחרונות הנושא הזה הוא מהנושאים היותר רציניים שהקופה מתמקדת בהם, הן כלכלית והן מבחינת הטיפול בשטח

ד"ר ליאורה שכטר:  אנחנו מבינים שהבעיה מתחלקת לשניים: הרופאים והמטופלים וההחלטה הראשונה שלנו הייתה להתמודד עם כל אחד ואחד מהאוכלוסיות האלה

ד"ר ליאורה שכטר:  הדבר הראשון שעשינו היה לתת מענה לאותה דוגמה שיוסי לומניצקי נתן, זה שהרופאים מאוימים, ולפתוח מרכזי גמילה בתוך הקופות

ד"ר ליאורה שכטר:  המרכזים האלה גם נותנים מענה למה שסיפר אותו אדם אמיץ שהביא את הסיפור המאוד מעניין שלו בפני כולם

ד"ר ליאורה שכטר:  הוא אמר: אני, בתור בן אדם נורמטיבי, לא יכול ללכת למרכזי גמילה

ד"ר ליאורה שכטר:  אפשר להבין את זה, הבנו את זה ולכן פתחנו מרכזי גמילה בתוך הקופה שלנו, במטרה שלאותם אנשים נורמטיביים שהתמכרו ללא רצונם תהיה כתובת נעימה, שהם ירגישו שמישהו שותף איתם ומלווה אותם יד ביד

ד"ר ליאורה שכטר:  המטרה הייתה שאם מישהו מגיע לרופא והרופא לא רוצה לתת לו, אז לרופא יש פתרון בשבילו, הוא לא מוציא אותו מהחדר בלי פתרון

ד"ר ליאורה שכטר:  הוא אומר לו: או שאתה הולך למרכז הזה או אני לא מחויב לך

ד"ר ליאורה שכטר:  אני לא חייב לתת לך

ד"ר ליאורה שכטר:  באותו רגע האחריות של הרופא כלפי המטופל הזה יורדת

ד"ר ליאורה שכטר:  כאמור, דבר ראשון היה שהקמנו מרכזי גמילה

ד"ר ליאורה שכטר:       הדבר השני שעשינו זה האפשרות לייעוץ מקוון לרופא המשפחה

ד"ר ליאורה שכטר:  כלומר, רופא  משפחה שיש בפניו מקרה שהוא לא יודע להתמודד איתו, הוא יכול לפנות ותוך יומיים הוא יקבל תשובה ממומחה לכאב בשאלה מה האפשרויות שלו לתת, דברים שאינם אופיואידים

ד"ר ליאורה שכטר:       באותה נשימה, רופא משפחה או כל רופא שרוצה לתת אופיאטים במינונים גבוהים, נדרש לאישור

ד"ר ליאורה שכטר:  ברגע שהאישור הזה לא ניתן, הרופא לא יקבל תשובה שלילית, שאין אישור, אלא הוא יקבל תשובה ספציפית מה כן

ד"ר ליאורה שכטר:  לא מה לא, אלא גם מה כן

ד"ר ליאורה שכטר:   זה בנושא של ייעוץ מקוון וההגבלה במיוחד על הנושא פנטניל

ד"ר ליאורה שכטר:       דבר נוסף שעשינו, כדי לוודא שהרופאים שלנו ידעו לטפל באופיאטים, זה פיתוח לומדה מאוד משוכללת, שעלתה הרבה מאוד כסף, וכל רופאי הקופה מחויבים לעשות אותה

ד"ר ליאורה שכטר:  זה מבטיח שהם יודעים, או לפחות אנחנו אפשרנו להם לדעת איך לטפל בכלי המאוד מסוכן הזה, שהוא כלי מאוד חשוב כי אי אפשר לזרוק את התינוק עם המים, אי אפשר לוותר על אופיאטים

ד"ר ליאורה שכטר:       גם אנחנו מרכזים נתונים ומתייחסים

ד"ר ליאורה שכטר:  לגבי המטופלים – צריך להבין, יש פה מכורים, יש סוחרים ויש משתמשים תמימים, ובכל אחד צריך לטפל בנפרד וזה לא כל כך קל

ד"ר ליאורה שכטר:       לסיום, כל הדברים האלה שאנחנו עושים ועובדים עליהם קשה ביום-יום כן מניבים פירות וכן הצלחנו בשנה האחרונה להראות סוף-סוף ירידה בצריכה של אופיאטים בקופה שלנו

אוריאל בוסו: תודה רבה, ליאורה

אוריאל בוסו:  טל רוה, רוקח ראשי, קופת חולים לאומית, אף הוא בזום

אוריאל בוסו:  בבקשה

טל רוסו: אני רק אוסיף על הדברים שנאמרו

טל רוסו:  יש לנו עוד כלי נוסף שאנחנו מאתרים באמצעותו את החולים שרק התחילו את הטיפולים, בתוך שלושת החודשים הראשונים של הטיפול, כדי לעשות התערבות מול הרופא, עוד לפני שזה הופך להיות המצב הכרוני והחמור, ולהציע פתרונות אחרים כדי להפסיק את הטיפולים כשהם כנראה עוד רלוונטיים למה שהיה ולפני שזה הופך להיות טיפול אחר לגמרי

אוריאל בוסו: תודה רבה, טל רוה, על הדברים

אוריאל בוסו:  אנחנו נשמח שגם אתה וגם ליאורה תישארו איתנו עד סוף הדיון

אוריאל בוסו:       אמיר ניצן, מנכ"ל הסתדרות הרוקחים בישראל, לא נמצא פה

אוריאל בוסו:  לכן מיכאל עופר, רוקח ראשי, ארגון הרוקחות, בבקשה

מיכאל אורן: אני לא הרוקח הראשי של ארגון הרוקחות, אני הרוקח הראשי של בול פארמה

מיכאל אורן:  פתאום כולם נפעמים מהתופעה הזאת, כאילו קרה משהו חדש

מיכאל אורן:  התשובה היא שלא

מיכאל אורן:  ב-2003, כששימשתי יושב-ראש ארגון הרוקחות, יזמתי הקמת ועדה של מנכ"ל משרד הבריאות

מיכאל אורן:  הוועדה הוקמה בראשותו של ד"ר בועז לב וכיהנו בה גם ד"ר לומניצקי וגם אני

מיכאל אורן:  ב-2003 זיהינו את התופעה

מיכאל אורן:  לא את התופעה של המגפה של האופיואידים כפי שהיא היום, כי היום היא התעצמה, אבל גילינו שיש זליגה מאוד רצינית של אופיואידים אל האוכלוסייה

מיכאל אורן:       איך זה קורה?     בקופות  החולים יש אכן איזושהי דיגיטציה ויש בקרה, אבל יש במדינת ישראל כ-700-600  בתי מרקחת פרטיים

מיכאל אורן:  בבתי המרקחת הפרטיים אין שום בקרה דיגיטלית

מיכאל אורן:  מה זה אומר? זה אומר שאדון מיקי עופר יכול ללכת לבית מרקחת א' עם מרשם ולקבל פנטה

מיכאל אורן:  ואז הוא לוקח את המרשם הזה, סורק אותו בסורק והולך לבית מרקחת ב' שיכול להיות 20 מטרים מ-א', ולוקח עוד פעם פנטה

מיכאל אורן:  כך הוא יכול לקבל אופיואידים מלוא החופן

מיכאל אורן:  זה גם המקור העיקרי של אופיואידים בכלל בציבור ואיך בטלגרם יש קבוצות כאלה

מיכאל אורן:       הוועדה הזאת ישבה ב-2003

מיכאל אורן:  אדון זעירא הזכיר את זה בחצי פה שהייתה המלצה של מערכת בקרה ממוחשבת, ואכן הוועדה הזאת המליצה על הקמת מערכת ממוחשבת שבעזרתה יהיה ניתן לפקח על רופאים

מיכאל אורן:  ד"ר לומניצקי אמר שהרופאים רושמים, אבל איך אתה יודע שרופא רושם הרבה או קצת אם המרשמים הולכים לבתי מרקחת פרטיים ואף אחד לא יודע מזה

מיכאל אורן:  המערכת הממוחשבת תאפשר גם פיקוח על רוקחים שיכולים לתת הרבה תרופות וצריך לראות שזה קורה, וכן פיקוח על מטופלים

מיכאל אורן:  זה בדיוק כמו שקורה בוויזה – בוויזה יש לך תקרה וברגע שעברת את התקרה, נניח 10,000 שקל או סכום אחר, ואתה בא לבית העסק, הוא סורק את הוויזה ואומר: אדוני, אתה לא יכול לקנות

קריאה: כמו בקנאביס רפואי

מיכאל אורן: נכון בהחלט

מיכאל אורן:  אתה צודק, אדוני, בדיוק כמו בקנאביס רפואי, אבל קנאביס רפואי קרה חמש שנים אחר כך או עשר שנים אחר כך

מיכאל אורן:       משרד הבריאות – ופה אני מאשים את משרד הבריאות במלוא האשמה – לא עשה עם זה כלום

מיכאל אורן:  20 שנה אנחנו צועקים

מיכאל אורן:  יש ועדות כנסת, אני הייתי בשלוש או ארבע ועדות כנסת שב-2008 היושב-ראש אמר למשרד הבריאות: רבותיי, אני מבקש שעד תחילת 2009 המערכת הזאת תעבוד

מיכאל אורן:  אבל לא, המערכת לא עובדת

מיכאל אורן:  הלכתי לרשות למלחמה בסמים וקיבלתי חצי מיליון שקל דאז, שהיום זה לפחות 3-2 מיליון שקל, להקמת המערכת הזאת, אבל המערכת הזאת לא הוקמה

מיכאל אורן:  אני בהחלט מאשים את משרד הבריאות

מיכאל אורן:  כולם פה יושבים,  מגלגלים עיניים, אפשר היה לדעת כבר שלוש שנים אחר כך להקים את המערכת, אבל לא עשו את זה

מיכאל אורן:       הנתונים של מכון טאוב אינם מלאים

מיכאל אורן:  יש להם נתונים אך ורק מקופות החולים ומשאר כל ה-600 או 700 בתי מרקחת אין להם נתונים

מיכאל אורן:  יכול להיות שהנתונים של בתי המרקחת מכפילים את הנתונים שיש לנו מקופות החולים

מיכאל אורן:  הדבר הזה לא עובד ואנחנו לא רואים את הדברים האלה

מיכאל אורן:       אני אומר שוב, משרד הבריאות שקד על שמריו עשרות בשנים

מיכאל אורן:       דבר נוסף, ספר סמים

מיכאל אורן:  בכל בית מרקחת, גם בקופות חולים וגם בבתי מרקחת פרטיים, ספר הסמים נכתב בכתב יד

מיכאל אורן:  חשוב מאוד שכל המערכת הזאת, גם של בתי המרקחת הפרטיים, תעבור דיגיטציה

אוריאל בוסו: תודה רבה לך, מיקי, על הדברים החשובים ועל המלחמה העיקשת שלך

אוריאל בוסו:  הלוואי שבמשמרת שלנו יהיה גם שינוי

אוריאל בוסו:       אפי להב, הסתדרות הרוקחים בישראל

אפי להב: אני משתתף בלא מעט דיונים בנושאים שונים שאדוני מנהל וכל פעם אתה מגיע לאותה שורה תחתונה, אותה מסקנה: זה לא יהיה דיון אחרון, אלא נמשיך לקיים עוד דיון ועוד דיון

אפי להב:  זה רק מעיד על כך שתחום מערכת הבריאות זקוק נואשות לטיפול אסטרטגי עמוק במגוון רחב מאוד של תחומים

אפי להב:  הדיון כאן היום הוא אחד מהדיונים שאנחנו עדים לו ולפיו אנשים מאבדים את חייהם, שזה לא גזרה משמים וזה רק עניין של איך מנהלים כאן את העניינים

אפי להב:  לכן בכך יש חשיבות בלתי רגילה למה שנעשה כאן, בישיבה הזאת ובישיבות אחרות שאתה מנהל

אפי להב:       החבר שדיבר לפניי דיבר על כך שבמערכת בתי המרקחת הפרטיים אין בקרה

אפי להב:  אז אני רוצה לתקן, זה חשוב מאוד מה שאמרת, זה נכון, זה היה נכון עד לפני שנים אחדות

אפי להב:  לפני שנים אחדות העברנו את חוק המרשם הפתוח והיום, באופן קבוע, כל בתי המרקחת הפרטיים שלנו פתוחים לכל המחשבים של קופות החולים ומסונכרנים איתם, כך שהנתונים  נמצאים בבקרה מלאה

מיכאל אורן: בתי המרקחת לא מדווחים הלאה

מיכאל אורן:  הם  מסונכרנים, אבל הם לא מדווחים הלאה

אוריאל בוסו: למשל, כשכללית ימסרו נתון לגבי כמה סיפקו וכמה צרכו, הם לא יודעים מה הפרטי נתן

אפי להב: קודם כול, אנחנו מסונכרנים ובמסלול הזה, בתהליך הזה שהוא בעיצומו, יש בהחלט עוד מה לשפר והדיון מחדד את הנושא הזה

אוריאל בוסו: אני רוצה לומר משהו, וזה אצלי כקו מנחה

אוריאל בוסו:  זה שהוא אמר את הנתון הזה, זה לא נגד בתי המרקחת הפרטיים

אוריאל בוסו:  יש פשוט נתון טכני שגם לכם חשוב שיהיה

אוריאל בוסו:  כמו שחשוב לכם שיהיה סנכרון עם הקופות, חשוב גם שלקופות יהיו המידע מה הנפקת ומה סיפקת

מיכאל אורן: בית מרקחת של קופת חולים לא רואה מה הפרטי ניפק

אוריאל בוסו: לכן אני טוען שיש פה משהו שהוא לוקה בחסר

אוריאל בוסו:       אני רוצה לאפשר לעוד מספר דוברים לומר את דברם בקצרה, כי יש לי עוד כובע של סגן יושב-ראש הכנסת ואני צריך להיות ב-11 במליאה ויש עוד כמה דברים שאנחנו עושים במהלך היום

אוריאל בוסו:       משרד הבריאות, בבקשה

ד"ר רוני ברקוביץ: אני מנהל אגף אכיפה במשרד הבריאות

ד"ר רוני ברקוביץ:  אדוני היושב-ראש, אני מברך על הישיבה החשובה הזאת

ד"ר רוני ברקוביץ:  מבחינתנו היא חשובה מאוד, מה גם שנמצאים כאן כל העמיתים שאנחנו עובדים איתם

ד"ר רוני ברקוביץ:  אני אציג מצגת שהוכנה יחד עם ד"ר ברק שפירא ויש בה גם נתונים של ד"ר הדר אלעד, נתונים אחרונים לגבי צריכת אופיואידים שמתייחסים גם לשנת 2022

ד"ר רוני ברקוביץ:      אנחנו אתן הסבר קצר על כל המענים שאנחנו ניתן, על ה-RIA – דובר פה הרבה על שינויי הרגולציה שיהיה והם כבר אושרו על-ידי הרשות להסדרה

ד"ר רוני ברקוביץ:  אנחנו נדבר עליהם וגם על ההמלצות שאנחנו מציעים

ד"ר רוני ברקוביץ:       המטרה של כולנו היא להוריד את הרישום המיותר, אם זה על-ידי רופאים וכמובן גם בשוק השחור;      מניעת זיופים של מרשמים – רק אתמול עובדת שלנו הגישה תלונה במשטרה על זיוף של מרשמים של אופיאטים, של מדבקות פנטה ומרשמים בכמויות אדירות, כאשר הרופא אמר שכבר שנתיים שהוא לא נותן את המרשמים האלה

ד"ר רוני ברקוביץ:  לפני פחות מחודש הייתה לי ישיבה עם נצ"מ זיו שגיא, ראש חטיבת חקירות במשטרה

ד"ר רוני ברקוביץ:  בשנה האחרונה היו לנו יחד עם המשטרה עשרות אלפי תפיסות, המון תיקים

ד"ר רוני ברקוביץ:  המשטרה היא כמובן הגוף החוקר

ד"ר רוני ברקוביץ:  לפי המשטרה, חלק מהרוקחים הולכים להיחקר באזהרה, דבר שלא היה, כי רבים מהמרשמים האלה ניתנים אם זה בעצימת עיניים של הרוקח שלא בדק מספיק טוב ולמעשה שהמרשם מזויף;       נותנים אופיואידים לכאב חריף ואני לא אחזור על זה

ד"ר רוני ברקוביץ:  לצערנו הפנטה הוא "הדובדבן שבקצפת" ולגביו רואים עלייה בשוק השחור

ד"ר רוני ברקוביץ:  החומר הזה נחשב היום לסם הכי מסוכן

ד"ר רוני ברקוביץ:  גם כשאני נותן הרצאות בבית ספר לשוטרים ובמקומות אחרים אני מנסה לומר להם שסמים זה לא רק הירואין, קוקאין ואל

ד"ר רוני ברקוביץ: אס

ד"ר רוני ברקוביץ: די, אלא זה גם תרופות מרשם, אופיאטים

ד"ר רוני ברקוביץ:  כלומר, אלה עבירות פליליות ומי שמוכר אותם דינו עד 20 שנות מאסר ולקטין מתחת לגיל 18 זה 25 שנות מאסר

ד"ר רוני ברקוביץ:  לפני שלושה חודשים הייתה תפיסה בודדת בתל אביב של 586 חבילות של פנטה

ד"ר רוני ברקוביץ:  כלומר, תפיסה בודדת אחת מתוך עשרות אלפים שיש בשוק השחור

ד"ר רוני ברקוביץ:       הייתה לי גם פגישה בשגרירות ארצות הברית, שם דובר הרבה על התופעה כמגפה ושאנשים מתים, אבל שם זה בעיקר משום שמגיעה אבקה מזויפת ממקסיקו

ד"ר רוני ברקוביץ:  אצלנו אין זיופים, זה מגיע ממקור הצינור החוקי, מבתי המרקחת

ד"ר רוני ברקוביץ:  בהמשך אני אראה מה עשינו כדי לצמצם את התופעה

ד"ר רוני ברקוביץ:       שאלו איך זה מגיע

ד"ר רוני ברקוביץ:  הוזכר שיש רופאים מאוימים – כרגע מטפלים בחמישה רופאים שמאוימים, לאחד אפילו הניחו רובה על השולחן והוא נותן מרשמים כי הוא פוחד

ד"ר רוני ברקוביץ:  לא מאיימים רק על הרופא עצמו, אלא על כל המשפחה

ד"ר רוני ברקוביץ:  המשטרה מודעת לתופעה וגם לכך שהרבה רופאים נותנים מרשמים בכמות גדולה;     מרשמים מזויפים – יש כמות אדירה של מרשמים לבנים מזויפים;      זה מופץ באמצעות בלדרים וטלגרם

ד"ר רוני ברקוביץ:  בהקשר זה יש פעילות עם המשטרה

ד"ר רוני ברקוביץ:       יש עלייה דרסטית באשפוזים ובחדרי מיון וכן במרכזים להתמכרויות

ד"ר רוני ברקוביץ:  בהמשך נרחיב לגבי הטיפולים המוצעים בהתמכרויות

ד"ר רוני ברקוביץ:       אשפוזים – יש ירידה באשפוזים בבתי חולים, אבל יש עלייה באשפוזים לטווח ארוך

ד"ר רוני ברקוביץ:       ד"ר הדר אלעד ביקש את כל הנתונים מכל קופות החולים כדי לראות את הצריכה

ד"ר רוני ברקוביץ:  הצריכה הומרה ליחידות OME, שמראה את הצריכה החודשית

ד"ר רוני ברקוביץ:  בשקף יש את הנתונים הכי עדכניים שיש היום – אפשר לראות עלייה דרסטית מדי שנה, אבל פעם ראשונה בשנת 2022, לפי הנתונים שהגיעו מקופות החולים, יש בלימה

אוריאל בוסו: גם הקופות ציינו את זה

ד"ר רוני ברקוביץ: בדיוק

קריאה: אבל הצריכה הממוצעת עלתה

ד"ר הדר אלעד: חלק גדול מעבודת הוועדה היה לגבש צורת דיווח אחידה

ד"ר הדר אלעד:  בהתחלה היה קשה מאוד להגיע לצורת דיווח אמינה ואחידה

ד"ר הדר אלעד:  הקמנו שם ועדה שעסקה רק בזה ובסוף הצלחנו לגבש את הדרך

ד"ר הדר אלעד:  אנחנו מאמינים שהנתונים היום אמינים

ד"ר הדר אלעד:  כמובן שנבדוק שוב את 2022, אבל לתחושתנו הנתונים אמינים ומשקפים פעילות שבוצעה בשנתיים האחרונות בקופות החולים

ד"ר הדר אלעד:  אני  מזכיר שהחל מ-2020 הקופות היו עסוקות מאוד סביב הקורונה ולמרות זאת נעשתה הרבה פעילות, גם בזכות משאבים שתיעלנו וגם בזכות זה שעלינו את המודעות

ד"ר הדר אלעד:  כמו שראיתם, כולם עוסקים בזה

ד"ר הדר אלעד:   אני מזכיר, אנחנו מדברים פה אל אופיואידים חזקים וזה לא כולל אופיואידים חלשים, כי אנחנו מעדיפים שייתנו את החלשים

ד"ר הדר אלעד:  בסוף צריך לתת משהו

ד"ר הדר אלעד:  כאמור, אנחנו מדברים פה על אופיואידים חזקים, לא מדברים פה על חולי סרטן וכמובן שלא מדברים על מה שקורה בבתי מרקחת פרטיים ובאופן לא חוקי שהדברים זולגים

ד"ר הדר אלעד:  אנחנו  מדברים על ניפוקים של בתי המרקחת של קופות החולים, על מרשמים שרופאי הקופות רשמו ובתי המרקחת של קופות החולים שניפקו אותם

ד"ר הדר אלעד:  אנחנו לא מדברים פה על בתי חולים, שהם פחות מעניינים אותנו, כי שם בדרך כלל הטיפול הוא קצר טווח

ד"ר הדר אלעד:       כאמור, 2022 היא השנה הראשונה אחרי המגמה של עלייה – שהתחילה עוד  הרבה לפני כן, היא לא התחילה בחמש השנים האחרונות – שאנחנו רואים בלימה

ד"ר הדר אלעד:  כמובן שזו ציפור ראשונה וצריך לראות גם מה קורה בשנה הבאה, אבל זה נתון חשוב

אוריאל בוסו: מה לגבי איסוף נתונים מבתי החולים ומבתי מרקחת פרטיים וכן ממשרד הביטחון?     

ד"ר הדר אלעד: זה הכי חשוב, כי הבעיה אינה באנשים שמקבלים בבתי חולים, באשפוז הקצר, אופיואידים לכמה ימים

ד"ר הדר אלעד:  הבעיה, התלות, ההתמכרות,  היא אצל אלה שיוצאים מבית החולים ואחר כך ממשיכים לרשום להם עוד ועוד ועוד, בדיוק כמו הסיפור ששמענו בתחילת הישיבה

ד"ר הדר אלעד:  לכן מעבר לדליפות בבתי המרקחת הפרטיים, הנושא הכי חשוב הוא מה קורה בקופות

אלעד הרוש: תעצרו את הרופאים עם היד הקלה

אלעד הרוש:  זה יותר קל מהכול

ד"ר רוני ברקוביץ: יש רופא עצור

אלעד הרוש: רופא עצור אחד, כשיש 50 רופאים כאלה

ד"ר הדר אלעד: בשקף אפשר לראות את כמות האנשים שמקבלת כל שנה איזשהו מרשם לאופיואידים בקופות החולים, כל קופות החולים

ד"ר הדר אלעד:  אתם רואים שהמספר הכולל הוא יחסית קבוע, הוא בין 91 ל-94 אלף, אבל הבעיה שלנו היא ששיעור החולים הממושכים עדיין גדל

ד"ר הדר אלעד:  גם שיעור המטופלים שמטופלים במימונים גבוהים גדל

ד"ר הדר אלעד:  כלומר, אלה שתי האוכלוסיות הבעייתיות שעדיין גדלות – הממושכים והמשתמשים הכבדים

ד"ר הדר אלעד:  יש לנו כאן בעיה, היא לא תיפתר לא ביום ולא ביומיים, ייקח הרבה זמן לטפל, אבל בפעם הראשונה יש איזשהו סימן חיובי בשנה הזאת

ד"ר הדר אלעד:  לדעתי הוא לא מקרי, שמענו שכל הקופות מתעסקות בזה כבר שנתיים ולדעתי זו תוצאה ראשונה

ד"ר הדר אלעד:  נצטרך להפעיל עוד וקטורים, עוד כל מיני התערבויות, כדי לקבע את המגמה הזאת ולעבור מבלימה להפחתה

ד"ר רוני ברקוביץ: ולכן גם המטרה להפחית את התופעה לא רק של האופיואידים

אוריאל בוסו: אני מבקש שתדבר על התהליך, היעדים, רגולציה פנימית והשוואה בין-לאומית, כדי שנדע איפה אנחנו נמצאים

ד"ר רוני ברקוביץ: תהליך ה-RIA - הוצאנו את זה שלוש פעמים להערות של הציבור

ד"ר רוני ברקוביץ:  קיבלנו הערות גם מארגוני הרוקחים וגם מארגוני רופאים ובסופו של דבר הטמענו את כל ההערות שקיבלנו מכולם, מכל מי שרצה

ד"ר רוני ברקוביץ:  ה-RIA קיבלה גם אור ירוק מהרשות להסדרה במשרד ראש הממשלה, ללא כל הערות

ד"ר רוני ברקוביץ:       ההמלצות העיקריות: יש מרשמים לבנים – דף שבו יש מרשם

ד"ר רוני ברקוביץ:  למעשה אני יכול לקחת את המרשם הזה ולצלם אותו

ד"ר רוני ברקוביץ:  יש בעיה לבטל לגמרי את המרשמים הלבנים ובסופו של דבר החלטנו לצמצם מתן של מרשמים לבנים לחמישה ימים בלבד

אוריאל בוסו: מתי זה יהיה?     

ד"ר רוני ברקוביץ: אנחנו בשלב הסופי של ההמלצות

אוריאל בוסו: כנס הכנסת מסתיים ב-1 באוגוסט

ד"ר רוני ברקוביץ: יהיו גם שינויים בתקנות הסמים המסוכנים וכו', אבל אם מישהו מתאשפז בסוף שבוע בהדסה עין כרם או בהר הצופים, אי אפשר למנוע ממנו מרשם לבן

ד"ר רוני ברקוביץ:  לכן גם אלה שהולכים לקבל חמישה ימים בלבד יהיו מנוטרים וכל קופות החולים ידעו בדיוק איפה הם לקחו ומה הם לקחו

ד"ר רוני ברקוביץ:      ניטור מרשמים – יש בעיה אצל חלק מבתי המרקחת הפרטיים שהם לא מדווחים

ד"ר רוני ברקוביץ:  חלק לא מדווחים בכוונה וזה הולך להיפסק

ד"ר רוני ברקוביץ:  כלומר, כל בית מרקחת פרטי שירצה לתת מרשם לאופיאטים יהיה מחויב לדווח לתוך המערכת

אורית פרקש הכהן: אבל זה תלוי בחקיקה שעוד לא התחילה

אורית פרקש הכהן:  עוד לא קיבלנו טיוטה של תקנות

אורית פרקש הכהן:      	באיזה סדר עדיפות במשרד הבריאות, שיש לו כל כך הרבה אתגרים, הנושא הזה נמצא?     

ד"ר רוני ברקוביץ: זה בסדר עדיפות עליון

ד"ר רוני ברקוביץ:  לפני שבוע הייתה פגישה עם מנכ"ל המשרד ובחודשים האחרונים אנחנו רק על זה

ד"ר רוני ברקוביץ:  תאמיני לי, חברת הכנסת פרקש, תפסנו עשרות אלפים בשנה האחרונה

ד"ר רוני ברקוביץ:  זה היה גם אצל המנכ"ל הקודם

ד"ר רוני ברקוביץ:  בחודשים האחרונים אנחנו עובדים על זה חזק

אורית פרקש הכהן: למה אתם לא עושים קמפיין ציבורי בתקשורת, כדי שהציבור יהיה הסוכן שלכם? כל אדם שנכנס לניתוח או נכנס לרופא משפחה, צריך לדעת שמישהו יכול לתת לו מרשם שהוא פצצה מתקתקת לחיים שלו

אורית פרקש הכהן:  למה אתם לא מעלים את הנושא הזה לסדר היום הציבורי? יו"ר ועדת הבריאות למשל לא יודע מזה

אורית פרקש הכהן:  גם אני לא ידעתי  מזה, רק בגלל שבמקרה הכרתי את חזי נחשפתי לנושא ויש את התקשורת שמעלה את זה על סדר היום

אורית פרקש הכהן:  למה אתם לא מכינים תוכנית לאומית ועושים קמפיין הסברה כדי שהציבור יבין שהוא מצוי בפני סכנה? לפחות שידע לשאול את הרופא שלו את השאלות

אוריאל בוסו: אגב, המוקד שלכם הוא אופיואידים, האם אתם בוחנים ניטור לתרופות נוספות שיש להן פוטנציאל להתמכרות?      

ד"ר רוני ברקוביץ: זה השלב הבא

ד"ר רוני ברקוביץ:  מתכוונים להגביל את המינונים של מדבקות הפנטה, כמובן לא לחולים אונקולוגיים, למינון של 100 מיקרו-גרם

ד"ר רוני ברקוביץ:  היום כל רופא יכול לתת איזה מינון שהוא רוצה, אבל המינון יהיה מוגבל על-ידי רופאים, לא לחולים אונקולוגיים

ד"ר רוני ברקוביץ:  אני מקווה שזה יעשה שינוי

ד"ר רוני ברקוביץ:       אגב, היום ילד מגיל 16 יכול לקחת מרשם לסמים

ד"ר רוני ברקוביץ:  אנחנו הולכים לשנות את זה כך שזה יהיה רק מגיל 18 והלאה

ד"ר רוני ברקוביץ:       הזכרתם גם שספר הסמים בבתי המרקחת הוא ידני, וגם זה ישתנה ויהיה דיגיטלי

ד"ר רוני ברקוביץ:       לפיכך, גם המרשמים הלבנים, גם הדיגיטציה - - -     

אוריאל בוסו: מתי זה יהיה? מה הצפי לכל הדברים האלה שאתה אומר? זה ייכנס לתוקף בעוד חודש?     

שירלי אברמוביץ': אנחנו עובדים עכשיו על תיקון לתקנות הסמים המסוכנים וצו הרוקחים (סיווג רעלים), כדי לשנות את הערות האזהרה על גבי אריזות התכשירים האופיואידיים

אוריאל בוסו: מתי זה יגיע לוועדה?     

שירלי אברמוביץ': אני מאמינה שבמושב הכנסת הבאה כבר נוכל להניח בפני הוועדה את טיוטת תקנות הסמים המסוכנים

אורית פרקש הכהן: האם אתם לא חושבים שצריך לעשות משהו בנושא המודעות?     

אוריאל בוסו: אני אכנס את הוועדה לטובת זה גם בפגרה

אוריאל בוסו:  זה כל כך חשוב, כך שאם תגידו לי גם באמצע אוגוסט או בספטמבר שהתקנות מוכנות לפרסום, אני אכנס את הוועדה במיוחד בפגרה – אני אקבל אישור מיושב-ראש הכנסת על זה – כי זה חשוב

שירלי אברמוביץ': כמובן שהליך החקיקה יכול להתחיל רק מרגע שהמדיניות נקבעה על-ידי המשרד

שירלי אברמוביץ':  המדיניות מגובשת בימים אלה

אוריאל בוסו: לכן אני מציע שתשבו על זה, תשימו את זה בראש סדר העדיפויות

אוריאל בוסו:  זו פצצה מתקתקת

אוריאל בוסו:       אני מבקש לעשות סבב בין הנוכחים, אבל בקצרה, כדי שכולם ידברו ולא ירגישו שהם טרחו סתם

אוריאל בוסו:  איריס סעדון, מנהלת תחום בכיר חוקיות הייבוא ברשות המסים, בבקשה

איריס סעדון: מבחינת רשות המסים - - -      

אוריאל בוסו: אנחנו מבינים שיש פה תעשייה שלמה

איריס סעדון: אני וחברי אהוד אורטל מייצגים יותר את יחידת הסמים שנמצאת במכס

אהוד אולמרט: מספר מילים בהתייחס למה שנאמר כאן

אהוד אולמרט:  כאמור, אנחנו מיחידת הסמים של המכס

אהוד אולמרט:  על פי החלטת הממשלה אנחנו מופקדים על נושא הברחות הסמים, ולנושא שלנו זה בין היתר גם אופיאטים, דרך מעברי הגבול הרשמיים של מדינת ישראל

אהוד אולמרט:  במענה לשאלה שריחפה כאן – אין לנו הברחות גדולות ורציניות של תרופות נרקוטיות כאלה ואחרות דרך מעברי גבול בין-לאומיים

אהוד אולמרט:  יחד עם זאת, כל חומר שאנחנו מעבירים, וזה כהקדמה שאני אגיד לנושא הפנטניל, הוא חשוד כסם בלעדית, רק חשוד כסם, אנחנו מעבירים למשטרת ישראל להמשך בדיקה במעבדות מז"פ

אהוד אולמרט:  בשנים האחרונות הצלחנו לתפוס כ-11

אהוד אולמרט: 5 ק"ג של פנטניל שניסו להכניס לארץ וזה עבר למשטרת ישראל להמשך טיפול

אהוד אולמרט:  מדי פעם יש לנו תרופות נרקוטיות שאנחנו תופסים, בעיקר כאוקסיק, ואנחנו משתדלים להעביר את זה למשטרת ישראל ככול שניתן

אוריאל בוסו: תודה רבה

אוריאל בוסו:  לגבי משטרת ישראל יש לי המלצות בנפרד, כי אתם למעשה זרוע מבצעת

אוריאל בוסו:      ד"ר ישי לב, רופא משפחה, בבקשה

ד"ר ישי לב: אני רופא משפחה מומחה ואני מייצג כאן את הרופאים למען זכויות אדם

ד"ר ישי לב:  רציתי להאיר שתי נקודות שאולי לא קיבלו את הבמה

ד"ר ישי לב:  אני עובד כרופא משפחה במבשרת ואני מנהל את המרפאה באבו גוש

ד"ר ישי לב:  במבשרת יש לי חולה סרטן אחד שמקבל אופיאטים ואני נתתי לו את זה

ד"ר ישי לב:  זה לקח בדיוק שלושה שבועות, כי הוא קיבל הקרנות לפה ולא יכול לבלוע אפילו את הרוק של עצמו

ד"ר ישי לב:  בסוף החודש הזה גמלתי אותו יחד איתו והסיפור חלף

ד"ר ישי לב:  באבו גוש – אני לא רוצה להגזים בנתונים – סדר גודל של 30-20 אחוז מהמטופלים שלי שמקבלים קבוע אופיאטים

ד"ר ישי לב:  כך אני הגעתי למרפאה, זו המתנה שקיבלתי

ד"ר ישי לב:  חבל שלא נמצאים פה חברי כנסת מהמגזר כי אני חושב שזה נושא שלא כל כך מדובר, וזה הפגיעה של התחום הזה במיוחד בחברה הערבית

ד"ר ישי לב:  זה בכל אוכלוסייה מוחלשת, אבל במיוחד בחברה הערבית

ד"ר ישי לב:  יש שם אסון

אוריאל בוסו: אבל מישהו התחיל איתם את התהליך

ד"ר ישי לב: הם קיבלנו את זה מאיתנו, הרופאים

ד"ר ישי לב:  כמובן שיש היום סביב זה משפחות פשע וכן הלאה שעוסקות בזה ויש איומים בנשק על רוקחים, לא רק על רופאים כפי שהוזכר כאן

ד"ר ישי לב:  מאחר שהם ממשיכים לקבל גם מאיתנו אני לא מאשים פה דווקא את העולם התחתון בעניין הזה, אלא גם

אוריאל בוסו: אתה אומר שאתה, כמנהל מרפאה וגם כרופא, אתה עושה פעולות אקטיביות

אוריאל בוסו:  מאז שנכנסת לתפקיד צמצמת את התופעה באבו גוש?     

ד"ר ישי לב: מאז שנכנסתי לתפקידי אין מטופל אחד חדש שקיבל אופיאטים, כי יש הבדל גדול מאוד בין לא לתת למטופל חדש לבין לנסות לגמול מטופל ותיק, כאשר שירותי הגמילה היום לא מפותחים ולא ממש זמינים

אוריאל בוסו: זו דוגמה להגדלת ראש

ד"ר ישי לב: סיפור על מטופלת שלי שהיא אם חד-הורית, גרה באבו גוש

ד"ר ישי לב:  היא גרושה, המשפחה ניתקה איתה את הקשר והיא מטפלת לבד בילדים ועובדת בסיעוד של קשישים במבשרת

ד"ר ישי לב:  כואב לה הגב ובעבר היא קיבלה ממישהו את הטיפול באופיאטים, בפרקוסט, והיא מכורה לזה

ד"ר ישי לב:  היא יודעת והיא גם אומרת לי את זה – פגשתי אותה השבוע ושוחחנו על זה, איך אנחנו יוצאים מהסיפור – שכשהיא הולכת לעבודה היא לא לוקחת פרקוסט כי היא יודעת שכשהיא לוקחת פרקוסט היא מסטולית

ד"ר ישי לב:  היא לא יכולה לעבוד עם קשישה כשהיא לוקחת פרקוסט

ד"ר ישי לב:  לכן בבוקר היא לא לוקחת פרקוסט, עד שהיא מגיעה הביתה היא בקריז של גמילה חבל על הזמן, ואז הבת שלה – שהיא נחמדה ותלמידה מצטיינת – מבזבזת את כל אחר הצוהריים בלטפל באימא, בלטפל בבית ולנקות את הבית של אותה אישה שמרוויחה שכר מינימום במקרה הטוב

ד"ר ישי לב:  ברוב הפעמים היא בכלל לא מגיעה לעבודה ולמעשה הופכת להיות תלויה על ביטוח לאומי כמו הרבה מאוד אנשים

ד"ר ישי לב:  יש פה עומס גדול מאוד על המדינה, יש פה עומס בריאותי, סבל אדיר של אנשים

ד"ר ישי לב:  אני חושב שהוצעו פה מנגנונים לטיפול

אוריאל בוסו: תודה על הדברים החשובים שאתה עושה

אוריאל בוסו:  פייגא מרקס, יו"ר עמותת הראש הכרוני שלי, בבקשה

פייגא מרקס: תודה על ההזדמנות

פייגא מרקס:  אני יושבת-ראש עמותת הראש הכרוני שלי וחולת מיגרנה

פייגא מרקס:  סיימנו סקר עם עמותת קרן בריאה לנשים עם מיגרנה

פייגא מרקס:  83% מחולות מיגרנה משתמשות במשככי כאב

פייגא מרקס:  כולם פה מדברים על פרקוסטים ואוקסיקודון, אבל אני מדברת יותר על דברים כמו אקמול, אופטלגין וכד'

פייגא מרקס:  בתחום כאב הראש והמיגרנה יש מחלה שנקראת Medication overuse headaches   - כאב ראש מלקיחת יתר של תרופות

פייגא מרקס:  הרבה רופאים מרגישים חוסר אונים שהם לא יכולים לעזור למטופלים שלהם וישר רושמים להם תרופות כמו פרקוסט ואוקסיקודון, כי אין להם את הכלים ואת הידע כדי לעזור למטופלים ולחולים

פייגא מרקס:  חולים מגיעים למצבים של התמכרות, גמילה ולקיחת יתר

פייגא מרקס:  כשמגיעים למרכזי גמילה הם צריכים ללמוד להתמודד עם הכאב שלהם ואז אנחנו שומעים סיפורים כמו של חזי

פייגא מרקס:  זה לא שהם הולכים לניתוח, הם מגיעים עם כאב ראש, כאשר יש טיפולים בסל וטיפולים חדשים שמשרד הבריאות בכלל מתעלם מהם ולא מכניס לסל, דברים שיכולים להיות אופציה ואלטרנטיבה הרבה יותר טובה ויעילה מאשר לזרוק לבן אדם משככי כאב

פייגא מרקס:       אני בהחלט דורשת ממשרד הבריאות וגם מקופות החולים להתמקד בנושא הזה של קידום מודעות אצל הרופאים כדי שלא יזרקו על כל דבר משככי כאב

פייגא מרקס:  הרבה פעמים יש אופציות אחרות לטיפול, בין אם זה דברים בסל, בין אם זה תוספי תזונה, בין אם זה כלים אחרים

פייגא מרקס:  צריך לתת לרופאים את הכלים האלה כדי לעזור לחולים ולא ישר לזרוק לנו דברים שבסוף גורמים לנו להתמכרות

אוריאל בוסו: שינוי תפיסתי

אוריאל בוסו:  תודה

אוריאל בוסו:  עמיחי תמיר, זכויות נכים, בבקשה

ד"ר עמיחי תמיר: תודה על זכות הדיבור

ד"ר עמיחי תמיר:  אני רוצה להתחבר לדברים שנאמרו ב"צינור"

ד"ר עמיחי תמיר:  הבעיה באופיאטים ולא אופיואידים

ד"ר עמיחי תמיר:  אופיואידים זה דבר אחר לגמרי מבחינה פרמקולוגית, בכך שיש מה שנקרא drug abuse 

ד"ר עמיחי תמיר:  זו תופעה מוכרת הרבה מאוד שנים, כמעט מהתקופה שבה התכשיר אופיום מוכר לכל העולם

ד"ר עמיחי תמיר:  זה אחד הסמים הנפוצים, סם קשה מאוד, והבעיה איתו היא שהוא גורם לדיכוי נשימה ולכן הרבה מאוד אנשים שמתמכרים פשוט מתים מדיכוי נשימה

ד"ר עמיחי תמיר:  זה אפילו יכול לקרות בבית חולים תחת טיפול, לכאורה תחת השגחה

ד"ר עמיחי תמיר:       ממה נובע כל הדבר הזה – התרופות האלה הן יופורטיות, הן גורמות לכך שהמשתמש כל כך מתאהב בתרופה

ד"ר עמיחי תמיר:  לכן אנשים שלא סובלים מכאב ולא סובלים משום דבר פשוט מתמכרים

ד"ר עמיחי תמיר:  מה קורה עם ההתמכרות? הקולטנים במוח עוברים שינוי כימי והם יותר לא יעילים, אז הם לא נותנים את היופוריה ואז האדם הולך וצורך יותר ויותר מהסם, אבל הם כן גורמים לדיכוי נשימה ואז הם מוצאים את מותם

ד"ר עמיחי תמיר:  בהתמחות בניו-אינגלנד מדיקל סנטר הייתי רואה אותם שפוכים ברחוב כתוצאה מהתמכרות לסמים קשים

ד"ר עמיחי תמיר:  אני חושב שאנחנו בכיוון הזה אם לא ניקח את עצמנו וניצור תוכנית מניעה רצינית שתמנע את התופעה המצערת הזאת

ד"ר עמיחי תמיר:  תודה רבה

אוריאל בוסו: תודה רבה

אוריאל בוסו:  הדס זיו, רופאים לזכויות אדם, בבקשה

הדס זיו: היום קיבלנו הודעה שסאקלר מורידים את השם שלהם מהפקולטה לרפואה

הדס זיו:  תהליך ה-RIA ושינוי האזהרות על הקופסאות בא בעקבות עתירה של "לאלתר", הקרן לתמיכה בחולים נרקוטיים, ושלנו וגם הדיונים של הוועדה בנושא אופיואידים שהופסקו בזמן מגפת הקורונה וחודשו רק אחרי הפנייה של שנינו

הדס זיו:  כלומר, גם כל הצעדים האלה שמתגאים בהם עכשיו, צריך לראות את החלק של לחץ ציבורי עליו

הדס זיו:  הנער שנפטר בגלל סיגריית ג'ול, תוך כמה ימים משרד הבריאות הוציא קמפיין נגד הסיגריות האלה

הדס זיו:  אני לא מבינה למה הוא מתמהמה עם קמפיין שיזהיר את המטופלים מה הם לוקחים

הדס זיו:  גם מטופל שאומר שהוא רוצה משהו נגד הכאב – ואנחנו רואים את זה יותר באוכלוסיות מוחלשות, כי הם צריכים להגיע לעבודה והם נוטים יותר לקחת את זה – צריך לדעת למה הוא נכנס

הדס זיו:       עוד דבר שצריך להוריד פה – אופיאטים לא יעילים בכאב כרוני

הדס זיו:  הם לא יעילים

הדס זיו:  אי אפשר להגיד שצריך לתת משהו, אין שום הוכחה לזה שהם יעילים ויש 200 אלף הוכחות לזה שהם גורמים נזק

הדס זיו:  אז דבר ראשון שמשרד הבריאות צריך לעשות זה להפסיק את הרישום שלהם בטיפול כרוני

הדס זיו:  פשוט להפסיק ושזה יהיה הכלל שלו

הדס זיו:  ההורדה של הטיפולים לאנשים שכבר מקבלים אותם, תשלח אותם להרואין רחוב

הדס זיו:  צריך לעשות את זה בהרבה מאוד רגישות

הדס זיו:  אני מצטרפת לכל הדרישות להחזיר את ויסמן לארץ כדי לתת לאנשים האלה דרך טובה לגמילה

הדס זיו:  זה היה בבית חולים ברזילי, לא בציבורי, שיחזור לציבורי ויחזור להיות בסל הבריאות

אורית פרקש הכהן: אולי נשמע את תגובת משרד הבריאות לגבי הטיפול הזה שנפסק בארץ, שהוא מציל חיים

אורית פרקש הכהן:  אני מציעה לקיים דיון המשך ונזמין את פרופ' חזי לוי

יחזקאל בר  עמי: אני לא שגריר של ויסמן, אבל ויסמן הוא אדם ציוני

יחזקאל בר  עמי:  הוא אמר לי: אני טיפלתי ביותר מ-27,000 חולים ומה שחשוב לי היום זה לעזור וללמד אלף רופאים שייתנו את הטיפול ושהם ילמדו עוד ועוד רופאים

אוריאל בוסו: אנה אמיר, מנכ"לית העמותה למתמודדי כאב בישראל, בבקשה

אנה אמיר: זה מעמד מרגש ולכן אני אהיה מאוד עניינית

אנה אמיר:  העמותה שלנו נוסדה ממקום של מטופלים

אנה אמיר:  אנחנו מטופלים בכאב כרוני בכל מיני מחלות

אנה אמיר:  אני עצמי עברתי בעבר גמילות באופיואידים, אופיאטים, בכדורים פסיכיאטרים וכד'

אנה אמיר:  הדבר הראשון שרצינו לראות כשפתחנו את העמותה היה המספרים של מתמודדי כאב בישראל

אנה אמיר:  מתוך 50 מחלות כרוניות מוכרות במדינת ישראל ספרנו כ-14 ועברנו את ה-3 מיליון מתמודדי כאב כרוני מכל מחלה, מכל גיל, מכל מגדר ומגזר

אנה אמיר:       המשכנו לבדוק מה בכלל קורה בארץ

אנה אמיר:  הנתונים הסטטיסטיים שאני רוצה להגיד לכם, ולדעתי כן חשוב לערב את משרד האוצר פה – כמה עולה כאב כרוני למשק בעולם: בשוויץ הכאב הכרוני עולה כ-80 מיליארד קרונות, שזה 2 מיליארד שקלים; בארצות הברית הכאב הכרוני עולה למשק 7

אנה אמיר: 1 מיליארד דולר, שזה 25

אנה אמיר: 2 מיליארד שקלים, באובדן ימי עבודה, ו-61 מיליארד דולר בירידה בתפוקה; בדנמרק מיליון ימי עבודה בשנה

אנה אמיר:  זה מה שזה עולה למשק שם ואני מניחה שהמספרים פה מאוד-מאוד קרובים

אנה אמיר:       אני אעבור לתכלס, דברים שאנחנו רואים בשטח, כי אנחנו מדברים עם מטופלים מורכבים שנמצאים במצב של אבדון, התרעה לפני התאבדות, בגלל נרקוטיקה

אנה אמיר:  היום כל רופא יכול לקרוא לעצמו רופא כאב והוא יכול לרשום משככי כאבים

אנה אמיר:  שש שעות של לימודי כאב במסגרת לימודי הרפואה, כאשר התמחות כאב מצריכה כ-24 חודשים

אנה אמיר:  רופא שלמד שש שעות יכול לכתוב ליד השם שלו "רופא כאב" ולתת מרשמים

אנה אמיר:       דבר שני, ההסברה לא מחויבת בחוק

אנה אמיר:  זאת אומרת, אם אני מגיעה היום לרופא המשפחה שלי בקופת חולים מכבי, הוא לא מסביר לי כלום על אופיואידים, הוא לא מסביר לי כלום על קנביס, הוא לא מסביר לי כלום על גמילה

אנה אמיר:  אני עברתי את כל התהליכים האלה, כמטופלת בשלוש מחלות כרוניות ו-PTSD בעקבות המחלות הכרוניות האלה וחרדות, עברתי לבד בבית, בלי שום הסברה, בלי שום דף שמשרד הבריאות מנסה לקדם

אנה אמיר:       הדבר החשוב מבחינתנו – אין היום אופציות כקו טיפול ראשון לבחירת המטופל

אנה אמיר:  זאת אומרת, יש רק אופיואידים, אין אופציה גם לקנאביס, שזה גרוע ביותר

אוריאל בוסו: תודה רבה

אוריאל בוסו:  חגית יגודה, עלה ירוק

חגית יגודה: חברת הכנסת שאלה שאלה חשובה מאוד ואף אחד בשולחן הזה לא ענה לה

חגית יגודה:  אני רוצה להזכיר למשרד הבריאות את נוהל 106

חגית יגודה:  נוהל 106 זה נוהל שאומר כך: על מנת לקבל תרופה אחרת, אתה צריך לקחת שתי תרופות אופיאטיות

חגית יגודה:  נוהל 106 נכנס למדינת ישראל ואני אקרא לכם, כדי שלא נטעה בנתונים

חגית יגודה:  חשוב לי הדיוק, כי משרד הבריאות לוקח את האחריות על טיפול במחלה על-ידי תרופות מסוימות, על מנת לקבל תרופות אחרות

חגית יגודה:  משרד הבריאות לא מודה בפנינו על הדרך שלו לתגמל את הרופאים ומרפואה הפכנו למדע

חגית יגודה:  ב-20 השנים האחרונות אנחנו פחות ברפואה ואנחנו ביותר מדע

חגית יגודה:  אז ככה: צריכת האופיאטים האמיתית מגיעה ב-2005 עם נוהל 106

חגית יגודה:  רוכשים שתי תרופות אופיאטיות על מנת לקבל קנאביס רפואי, ואז מאשימים את הקנאביס הרפואי כסם מסוכן, בו בזמן שנותנים לנו שני סמים רעילים על מנת לקבל מזור

אורית פרקש הכהן: זה למעשה תנאי

חגית יגודה: כן, תנאי

חגית יגודה:  ולא רק תנאי, אלא שגם רופא לא יכול לקחת שיקול

חגית יגודה:  אני הגעתי לתודעת מדינת ישראל לפני עשר שנים

חגית יגודה:  הייתי אישה בת 45, עקרת בית חולת סרטן

חגית יגודה:  אני חולת סרטן כרונית כי הסרטן שלי חזר שלוש פעמים

חגית יגודה:  שבתי שביתת רעב מול ביתה של שרת הבריאות דאז, שניסתה לעצור את הקנאביס הרפואי

חגית יגודה:  לקח לי חמש שנים להיגמל מהתרופות האופיאטיות, בגלל שכל הזמן רק נתנו לי ונתנו לי, כי הייתי ילדה בת 17

חגית יגודה:  אימא שלי חתמה, כי היא האמינה לרופאים

חגית יגודה:  הם מסטלו אותי ברמות מטורפות

חגית יגודה:  הייתי מסטולים ומסוממת במשך עשר שנים

חגית יגודה:  למרות זאת התחתנתי, למרות זאת ילדתי שני בנים והגעתי לשביתת רעב כי לא רציתי למות

חגית יגודה:  הגעתי למשקל של 42 קילו

חגית יגודה:  הייתי בשביתת רעב מול ביתה של השרה ואפילו לא אמבולנס לא היה שם

חגית יגודה:  כל מטופלי הכאב של מדינת ישראל הגיעו

חגית יגודה:  זה קרה לפני עשר שנים, "הצינור" מלווה אותנו עשר שנים עם זה, ואתם אומרים לנו שהכול חדש? מזל שאתם לא במגזר שלהם

חגית יגודה:  עשר שנים, עברתי ועדה אחרי ועדה, עשיתי להם שיעורי בית

חגית יגודה:  עשר שנים אני באה לפה וצועקת ובוכה ומנסה להציל את הילדים חולי הסרטן

חגית יגודה:  ילדים במדינת ישראל מקבלים אוקסיקונטין

חגית יגודה:  אתה קולט מה קורה פה? מסממים אותנו

חגית יגודה:  הרופאים, במקום לעזור לנו, מסממים אותנו קשה

חגית יגודה:  אני לא משוגעת, אני אישה נורמלית, גדלתי בבית נורמלי, אבל הגעתי למקום שלא הייתי אמורה להיות בו

חגית יגודה:  אימא שלי הייתה צריכה להתבייש בי שאני נלחמת על קנאביס, כי לא רציתי למות מסמים

חגית יגודה:  אני לא נרקומנית, אני רק חולה

חגית יגודה:  רק חולה

אוריאל בוסו: תודה רבה, חגית, על הדברים החשובים שאמרת

חגית יגודה: אבל משרד הבריאות לא אומר כלום

חגית יגודה:  כולם פה מופיעים בכל הדיונים איתנו והם חוזרים ואומרים את אותם דברים כל הזמן

אוריאל בוסו: ד"ר פאולה רושקה, מנהלת מחלקה לטיפול בהתמכרויות, משרד הבריאות

ד"ר פאולה רושקה: לגבי ANR, הטיפול של ד"ר ויסמן – לפני  מספר חודשים ישבתי איתו בזום וכן עם פרופ' חזי לוי ודיברנו על זה שהגיע הזמן שאנחנו נלמד רופאים גם כאן כדי לבצע את הטכניקה שלו

ד"ר פאולה רושקה:  היום הוא מעונין ללמד ופחות לבצע

אורית פרקש הכהן: מתי זה יקרה?     

ד"ר פאולה רושקה: צריך לארגן קורס - - -     

אורית פרקש הכהן: צריך

אורית פרקש הכהן:  מתי זה יקרה?     

ד"ר פאולה רושקה: אנחנו מארגנים את זה יחד עם פרופ' חזי לוי

ד"ר פאולה רושקה:  דרך אגב, גם היום אפשר לעשות את הפרוצדורה הזאת בברזילי, כי יש שם אנשים שלמדו אצלו ויכולים כבר להתחיל לבצע

אורית פרקש הכהן: זה לא מה שאמר לנו פרופ' חזי לוי, אלא אם משהו השתנה

אורית פרקש הכהן:  דיברתי בעצמי עם פרופ' חזי לוי

אוריאל בוסו: הוועדה מתכננת סיור בדרום

אוריאל בוסו:  אם לא תכננו להגיע לברזילי, נעשה את זה

חגית יגודה: ארבעה חולי סרטן טסו לשוויץ ונגמלו

אוריאל בוסו: אני חייב לנעול את הישיבה

חגית יגודה: תזמין אותי שוב, אני אביא לך עוד נתונים

אוריאל בוסו: את יודעת שאת תמיד מדברת בוועדות שלי

אוריאל בוסו:       שי סומך, משרד המשפטים

שי סומך: המודעות שלי לנושא הזה הייתה אחרי שלפני כמה שנים אשתי קיבלה אופיאט קל לטיפול בכאבי מחזור

שי סומך:  זה ניתן על-ידי המזכירה – הייתי שם כשהמזכירה נתנה לי את המרשם והחתימה את הרופאה

שי סומך:  אני עוקב אחרי הנושא הזה ונמצא בקשר גם עם משרד הבריאות

שי סומך:  אני רואה שיש שינוי גישה של משרד הבריאות, שינוי לטובה, ואני שמח על זה

שי סומך:       אני אספר סיפור אישי כדי להגיע למשהו יותר כללי

שי סומך:  לפני שנתיים אבא שלי נפל נפילה קשה ושבר את צוואר הירך

שי סומך:  בהתחלה הוא קיבל הרבה מאוד אופיאטים, וזה בסדר

שי סומך:  שבוע אחרי הניתוח הייתי במשמרת הבוקר איתו ואני רואה שהוא מקבל אופיאט, למרות שכבר אין לו כאבים

שי סומך:  כלומר, הוא יכול היה להתגבר עליהם עם אקמול או אופטלגין

שי סומך:  הגעתי לאח והוא ניסה לשכנע אותנו להמשיך לקחת

שי סומך:  הוא אמר שכל האנשים במחלקה האורתופדית מקבלים, למה שאנחנו לא נמשיך

שי סומך:  שכנענו אותו והוא הפסיק לקבל

שי סומך:  אני חושב שהמסקנה היא מודעות, מודעות, מודעות של הרופאים, האחים והאחיות, בשלב של הלימודים, בשלב של ההתמחות - - -     

אורית פרקש הכהן: אבל זה לא נמצא בתוכנית של משרד הבריאות לעשות קמפיין מודעות

ד"ר פאולה רושקה: אנחנו מלמדים בקורס

אורית פרקש הכהן: לא, זה צריך להיות בטלוויזיה, כי ברגע שהאזרחים ידעו מזה הם יגנו על עצמם

שי סומך: אופיואיד זה כמו לזרוק אבן לבאר – קל מאוד למנוע את הזריקה של האבן - - -      

הדס רותם רבינוביץ: אני מהמועצה הלאומית לרוקחות

הדס רותם רבינוביץ:  שלושה דברים: צריך לזכור שהרוקח זה היד האחרונה שמוסרת

הדס רותם רבינוביץ:  צריך שיהיו הכשרות לרוקחים כדי להכניס אותם ללופ, משום שאם הקופות יכולות לדעת אחרי חודש או שלושה חודשים, הרוקח יכול לעשות את זה אחרי חמישה ימים ולהתקשר לשאול מה קורה;      הנושא של קביעת מינון מקסימום לפנטניל יחד עם הצד הקליני, לא בצורה טכנית, כי אחרת זה לא יחזיק מים וזה יטרטר את המטופלים הלוך וחזור;      הנושא של מרשמים לבנים והקמת קופה חמישית ממוחשבת

הדס רותם רבינוביץ:  אני שמחה שיש פה נציג של משרד המשפטים – עד לפני שנה הייתי ראש אגף רוקחות במשרד הבריאות

הדס רותם רבינוביץ:  הגוף היחיד שעוצר את הדבר הזה מליפול הוא הרשות לשמירה על הפרטיות

חגית יגודה: - - -      

אוריאל בוסו: אני נאלץ לנעול את הישיבה

אוריאל בוסו:  אני מודה לחברת הכנסת אורית פרקש הכהן

אוריאל בוסו:  אם בתחילת הדיון הודיתי לך, עכשיו, בסוף הדיון, אני מודה לך שבעתיים

אוריאל בוסו:       סיכום: ועדת הבריאות מודה ליוזמת הדיון חברת הכנסת פרקש הכהן ולכל המשתתפים, לארגונים שנטלו חלק בדיון החשוב הזה והגישו ניירות עמדה וחומרים כתובים לקראת הדיון;     הוועדה שמעה את תמונת המצב העגום הקיים בנושא צריכת משככי כאבים שלא לצורך בישראל

אוריאל בוסו:  אני מבקש להדגיש בפניכם שהוועדה תפעל בכל הכלים הפרלמנטריים העומדים לרשותה, על מנת לשנות את המציאות הקשה הקיימת

אוריאל בוסו:  לא ניתן להשאיר את המצב כפי שהו;      ועדת הבריאות דורשת ממנכ"ל משרד הבריאות לקדם יחד תוכנית לאומית למניעה והתמודדות עם צריכת משככי כאבי שלא לצורך

אוריאל בוסו:  הוועדה מבקשת כי תוקם ועדה ציבורית בהובלת משרד הבריאות ובשיתוף משרדי הממשלה הרלוונטיים, קופות החולים, בתי חולים וארגונים מהמגזר השלישי, לשם גיבוש והכנת תוכנית לאומית שתכלול בין היתר התייחסות לנושאים הבאים: קידום פעולות הסברה והעלאת מודעות בקרב הציבור הרחב לסיכונים הקיימים בשימוש במשככי כאבים, הסברה; קידום פעולות לניטור השימוש בתרופות מרשם שלא לצרכים רפואיים; זירוז הקמת מסד נתונים לאומי לתחום התמכרויות בהתאם להחלטת ממשלה מס' 558 משנת 2020; הכנת דוח שנתי בנוגע למספר המכורים למשככי כאבים בישראל שיוגש לוועדת הבריאות מדי שנה

אוריאל בוסו:  חייבים להגיש את המסמך הזה כל שנה; קידום פעולות להגבלת שימוש במששכי כאבים, הגבלת מינון והגבלת משך שימוש במשככי כאבים; קידום העלאת מודעות והכשרה בקרב רופאי משפחה ובקרב רופאים מהשדות הקליניים הרלוונטיים לנושא; פיתוח וקידום מסגרות נוספות חדשות לטיפול בהתמכרויות ובחינת דרכי טיפול חדשות;      הוועדה מבקשת מהמשרד לביטחון לאומי להגיש לה עדכון כתוב בתוך 14 יום על פעולות האכיפה המבוצעות נגד הסחר הלא חוקי במשככי כאבים;      הוועדה רושמת לפניה את הצורך הדחוף לקידום שינוי מערכתי במערך בתי המרקחת הפרטיים בישראל

אוריאל בוסו:  הוועדה מתכננת להיכנס לעובי הקורה ולבחון את השינויים הדרושים במערכת;     הוועדה תמשיך לעקוב ולפקח על הנושא ותקיים ישיבת מעקב אחר התקדמות דרישות הוועדה כבר בשבועות הקרובים;     אנחנו מבקשים שמשרד הבריאות יגיש לוועדה בתוך 30 יום דוח מפורט בדבר הפעולות להתקנת התקנות כפי שהוזכר

אוריאל בוסו:       תודה רבה לכולם, ישיבה זו נעולה